text:
Gio Silonero a gana e torneo Rapid Tronic. Ela superá den un final emoshonante Dik Hendriks ku skor di 3-1.
Federashon Tènis di Mesa Kòrsou (FTMK) por mira’tras riba su di dos torneo eksitoso e aña’ki. E bia’ki a toka turno na hungadónan di B-klas pa kompeti kontra di otro den e torneo di spònsor pa Rapid Tronic. Tabatin 13 inskripshon kaminda ku a parti e hungadónan den 4 grupo> Nan a hunga weganan pa klasifiká pa e bueltanan final. Despues di algun bon partido e mihó dos hungadónan di kada grupo a pasapa kwart final. Den e seri aki Russell Lasten i Lalo Arvelo a hunga un tremendo wega kaminda ku Arvelo a bini djatras 0-2 pa table e wega 2-2. E ta pèrde finalmente den di 5 sèt: 2-3.
Esnan ku a sigi pa semi final tabata Lasten, Glenn Aniceta, Dik Hendriks i Giovanny Silonero, ku e ultimo saliendo komo vensedó: 3-2 ku parsialnan 10-12, 11-8, 5-11, 11-9 i 11-8. Den e otro semi final no tabata diferente. Aki Hendriks a lucha kontra Lasten i kasi a keda sin rosea na final. E mester a bringa bin bèk di un desventaha di 2-0. Komo ku Lasten no a sigi ataká, Hendriks a haña mas konfiansa i ta gana e wega 3-2 ku parsialnan di 8-11, 5-11, 11-3, 14-12 i 11-8.
Den final Silonero a gana di Hendriks den un bon wega ku skor di 3-1, ku parsialnan 11-5, 7-11, 11-7 i 17-15. Asina ela konkistá pa promé biaha e titulo di kampion.
E proksimo torneo lo ta un 50+ Master ku ta bai karga e nòmber di Torneo Barberia Cinto. Esaki lo ta riba e fecha di 12 di Mart 2020. Jacinto Zimmerman di e barberia aki ta kumpli 2 di Mart 55 aña komo Barbero Estilista.


c: text/html

text:
TEAM DPL ta invita tur buscador di trabao pa asisti na Expo Labor 2017
TEAM DPL ta haci un invitacion na tur buscador di trabao pa asisti diasabra awor na Expo Labor 2017. Esaki ta un bon oportunidad pa esnan cu ta busca un trabao por aserca dunadornan di trabao directamente pa asina sondea e posibilidadnan pa haya un Entrevista Laboral y consecuentemente haya un trabao. Ta conseha tur participante pa acudi cu suficiente copia di tur documentonan laboral (CV, diploma, certificado, carta di recomendación) y tambe acudi cu un vestuario profesional y adecuado. Corda cu e prome impresion ta hopi importante y na un evento manera esaki dunadornan di trabao lo ta atento buscando e mihor candidatonan.
TEAM DPL tambe lo ta presente caminda cu lo bay duna tur informacion y conseho laboral necesario na esnan cu ta buscando trabao. Corda cu entrada, lectura y tayernan educativo lo ta completamente gratis! Ban Traha Ban Progresa!
Pa mas información bishita nan Facebook: Expo Labor Aruba

robotstxt: allowed

filter: keep


text:
Aruba
Detencion: El a basha cura di aeropuerto abou
Polis y personal di aeropuerto a mobilisa rapidamente na momento cu un chauffuer lo a perde control di su vehiculo y basha e cura di aeropuerto abou.
Esaki a sosode den ora di marduga, aproximadamente 1:00 am na altura di Bucutiweg, ora cu un chauffeur visibelmente bou di influencia lo a bay dal den e cura, kibra esaki, baha di e vehiculo y bandona e sitio na pia.
Polis a topa cu e chauffeur canando direccion ariba y dune ordo pa para. A pasa over pa su detencion como cu e tabata burachi, pa asina tambe e para responabel pa e daño cu el ocaciona na propiedad di aerpouerto. A pidi transporte policial mientras e personal di aeropuerdo a cuminsa traha di biaha pa drecha e daño ocaciona.


text:
Uw ingezonden brief in de Knipselkrant Curaçao?
Stuur uw brief voor 17:00 uur naar emailadres: [email protected]
Wij publiceren uw brief zonder deze in te korten.
De redactie van de Knipselkrant Curaçao is niet verantwoordelijk voor de inhoud.
Ingezonden stukken die beledigende of discrimeneerende taal inhouden worden door ons niet gepubliseerd.
Vandaag laten we RUDSEL MARTINUS aan het woord…………..
Reakshon riba Steven Martina
KU MASHA atenshon i dedikashon mi a lesa e artíkulo di señor Steven Martina den Amigoe di djárason 12 di desèmber. Mi reakshon ta basá riba algun sitado for di e artíkulo aki. Sitado 1: “Volgens hem is het zaak dat de bevolking groeit door hoogopgeleide mensen uit het buitenland aan te trekken die gaan werken in sectoren met een hoge toegevoegde waarde.” Esaki ta un konsepto ku no ta korekto, pa motibu ku bo ta bai bèk na añanan 40/50/60, kaminda e yu di pueblo no tabata haña e oportunidat pa a desaroyá su mes i funshoná na nivel haltu den su propio pais. Si bo kuminsá importá hende di nivel haltu for di afó, ta nifiká ku no tin sentido mas pa duna beka na hende lokal, pasobra, pakiko duna beka na yu di tera ku ta kosta plaka, miéntras bo por importá hende di afó ku ta kosta ménos plaka. Ku importashon di (hopi) hende na nivel haltu den bo pais por bai krea kompleho di inferior bou di yu di tera ku lo bai sinti su mes rechasá i atrasá den su propio pais. Ehèmpel di esaki nos ta mira na diferente pais manera Oustralia; un pais mas riku pa su mineralnan. Hende ku nivel haltu a desaroyá e pais, pero ku e yu di tera ku ta Aborigines a keda atrasá i rechasá, i no ta partisipá na desaroyo di nan propio lugá. Mes un situashon a tuma luga na Sur Afrika kaminda por nos a sigui e lucha di Nelson Mandela. Nos por a sigui e lucha di Mugabe na Zimbabwe. E indionan riba kontinente merikano tambe ta un di ehèmpelnan. E konsekuensia ta semper, ku despues di tempu bo ta haña ku e pueblo ta lanta i kuminsá lucha pa su derecho i pa ta independiente. E ta kuminsá hiba lucha pa su sobrebibensia. Nos por sigui e desaroyo aki kaba na nos hermano isla Boneiru, ku apénas despues di dos aña ta realisá den kiko nan ta den, i a kuminsá ku lucha pa nan sobrebibensia. Un yu di tera di kualke pais semper su pensamentu ta basá riba desaroyo di su pais, pero un hende ku bin di afó su pensamentu ta pa gana plaka, pa tin un bon salario, un bon bibienda, pa biba mas mihó for di su pais orígen. Esaki no ta algu malu, pero tene semper na kuenta ku hende ku nivel haltu ku no ta yu di tera ta keda un pasahero; i semper ta bai e pais ku ofres’é/dun’é mihó oferta. Ku tresementu di hopi hende ku nivel haltu den bo pais por trese kuné ku bo pais ta bira mas karu; por ehèmpel, bibienda; kas i apartamento ku ta pasa via di makelar a bira impagabel pa e yu di tera. Apartamentu di 2000 florin awendia a bira manera algu normal pa e hendenan di afó ku ta paga ku Euro, pero hopi karu pa e yu di tera. Importashon di hende ku nivel haltu tin su influensia tambe riba nivel polítiko; lokual ku ta pasa den region Karibense ta, ku e grupo aki no ta drenta polítika, pero ta influensia polítika, manera nan ta bisa na hulandes: ta keda “achter de schermen”. Miéntras den e paísnan ku mi a menshoná manera Oustralia e yu di tera ku ta Aborigines no tin niun influensia, ni den polítika. Na Boneiru e gobièrnu bira símbolo, ku no tin niun influensia polítiko. Citado 2: “Studies wijzen uit om een economie goed te laten draaien zou het eiland eigenlijk naar 250.000 tot 300.000 inwoners moeten groeien.” Si un gobièrnu no por garantisá un nivel di bida aseptabel pa 180.000 habitante, ta kon lo ta ku 300.000 hende? Ta bon pa deliniá na unda nos kier bai i na kua nivel di bida nos kier yega, i no krea un ideal, un ilushon ku no ta realístiko riba un pais chikí manera Kòrsou. Siguiente sitado: “Maar is zo’n bevolkingsgroei wel mogelijk in een klimaat waarbij de grootste politieke partij, de PS, juist een 80/20 regel wil, en nou niet direct met open armen mensen van buiten Curaçao lijkt te verwelkomen? Martina: het lied van de PS is veranderd.” Lei 80/20 tin su efekto sikológiko tambe kune; ta duna garantia i speransa na e yu di tera ku e ta konta den su pais. Lei 80/20 tin di kana pareu ku nivel di enseñansa. Ta nifiká ku bo tin di halsa kalidat di bo enseñansa si bo kier mantené e lei aki. Ta nifiká tambe ku bo tin di hinka sen den bo enseñansa. Mi ta kere ku e proposishon di señor Wiels pa lanta un fondo di ‘Responsabilidat Sosial’ kaminda komersio ta entrega 2% di su ganashi den e fondo, un bon inisiativa. Mi ta kere ku por ta bon idea tambe ku 1% por keda invertí den enseñansa.
RUDSEL MARTINUS Curaçao


text:
Nos ta duna Gloria nan Dios, pa resultado di tur scol, con muchanana a gradua, tanto pa esnan cu ta caba scol, como esnan cu ta cambia klas, pasobra nos ta mira e esfuerso cu a wordo haci, y esfuerso semper mester wordo premia cu agradecimento.
Pero conta cu e bida spiritual di nos hobennan,tanto esnan cu ta bay scol y esnan cu no ta bay scol?
Nos hobennan tin un relacion spiritual berdadero cu Dios, nos hobennan tin Dios na prome lugar den nan curazon?
Pasobra nos ta preocupa cu tur cos pa nos hobennan, pero masha poco bo ta tende, tocante di relacion di nos hobenanan cu Dios, nos hobennan tin conocemento di tur aparato electronico, digital, internet, etc, tin hoben tin un cocnocemento asina grandi riba nan telefon, cual ta cos di admira, y bo ta ripapra cu nan ta biba pa nan telefon, y pesey nan ta cana bao di stress ora nan telefon no ta funciona bon, of no tin data.
Tur locual ta hala nos atencion mas cu Dios ta hiba nos na idolatria, ta haci nos golos , ta kita nos tempo pa Dios. Cuanto hoben nan relacion cu nan telefon ta mas importante cu nan mayornan, hasta telefon a kita atencion di ruman pa ruman den cas, pasobra cada un ta den nan telefon.
Notable tabata cu antes mucha tabata pleita cu otro den cas, pero awor nan ni sikiera tin atencion pa otro, pasobra e telefon a come nan curazon.
Mirando e situacion mundial, kico ta move rond di nos, ta hopi importante pa nos ban bek cu oracion na scol.
Oracion na scol ta ta necesario tanto pa e esun cu ta duna les, como e alumno.
Oracion ta trece proteccion, bendicion, y ta habri mente tanto di esun cu ta duna les como alumno.
Nos conoce hopi caso di bullying y hopi caso di pelea, pero tin di e casonan tristo cu ta keda scondi.
Pero que hubo di muchanan, cu ta traumatisa cu problema na cas y cu un simpel oracion mainta na scol por habri nan mente y nan curazon pa nan por studia mihor.
Nos ta wak muchanan cu ta bin scol mainta sin un pida pan, pero tin hopi mucha cu mester di yudansa spiritual, no yudansa religioso, e mucha aki mester sa cu ta exisiti un Dios y cu e por bati na su porta, 24/7.
Nos tur ta na altura cuanto desviacion tin, y cuanto mas tin na caminda, y tur ta mik riba e hubentud, y di berdad nos tur sa cu ta solamente Dios por salba nos hobennan di e avalancha di maldad cu ta na caminda .
Pesey den nomber di Hesus e suplica ta bini pa nos bini bek cu Oracion na scol , cual por libra nos hobennan di hopi maldad cu ta ataca fisico, mental ,y spiritualemente.
No ta wega locual ta pasa den exterior den otro scolnan, y nos tambe ta parti di mundo, Dios libra nos, Dios spaar nos, pero nos tambe mester pone atencion, y yama riba e nomber di Dios na tur scol.
Ta bay bini oposicion , pero e ora ey nos ta bin realisa, cuanto mayor di berdad ta stima nan yiu, y e kier lo miho pe, pero e ta pensa cu su yiu no tin mester di Dios, pero di berdad tin un necesidad grandi di Dios den bida di tur hoben .
Sinceramente,
Pastor Marcel Balootje.


text:
E señalnan global di recesion economico no ta limita na algun pais so. Bao influencia di e guera na Ucrania e situacion preocupante den mercado di petroleo y gas tin consecuencia na henter mundo, tambe den otro sector. Mientras e aliadonan di Ucrania, principalmente e paisnan Europeo y Norteamericano, ta tuma medida pa sanciona Rusia, e medidanan ey tin consecuencia pa nan economia tambe. Nos partner economico principal, Merca, ta den problema grandi, cu un economia cu ta depende hopi di consumo interno, y ta mira por ehemplo varios cadena grandi di distribucion di producto na e poblacion den problema serio cu por termina den bancarota. Tambe agencia di noticia economico Bloomberg ta señala cu den ultimo simannan ya ta mira un aumento drastico di e cantidad di persona desemplea cu a solicita beneficio. Den ultimo dos siman di maart a registra alrededor di 10 miyon solicitud pa motibo di desempleo.
Loke nos ta mira nos dilanti ta un crisis nobo, di 2022 cu no tin relacion cu e anterior di Covid-19, pero por significa consecuencia grandi pa nos tambe. Un promer señal ta e aumento enorme di prijs di combustible, loke tin un efecto inmediato riba entrada di tur consumidor, sea nan ta propietario di un vehiculo of no. Esnan cu ta depende di transporte publico tambe lo sinti e aumento di prijs cu indudablemente lo bin na cierto momento. Mientras en general lo por pensa riba e alternativa pa gobierno amplia e subsidio na transporte publico, esey den e circunstancianan actual ta hopi dificil. Manera gobierno a anuncia, a discuti caba cu CAft pa haci algo cu e tarifanan di accijns riba combustible, pero e contesta tabata negativo, pasobra esaki ta hiba na perdida di entrada den un situacion unda ya gobierno tin un deficit dii casi 230 miyon florin e aña aki.
Y tin mas na caminda. Lo bin un aumento drastico di practicamente tur cos, principalmente prijs di cuminda. Aki atrobe cualkier medida cu gobierno kier tuma tin como consecuencia perdida di entrada, mientras no ta asina facil pa fia mas. Gobierno di Aruba a acorda cu Hulanda cu pa e aña aki tur prestamo, local o den exterior, mester di previo aprobacion di Den Haag. Awor, si gobierno ta haya cu den e situacion actual ta hustifica pa fia mas, no mester keha cu CAft a conseha negativo. Al fin y al cabo, CAft ta solamente e consehero y lo mester dirigi e pregunta na e amo, cu ta gobierno Hulandes/di Reino. E probabilidad cu ta logra algo ey ta chikito, pero no por murmura sin haci e intento.
Ademas, ta importante pa tene e canalnan di comunicacion cu Hulanda, pasobra tin varios cos importante pa regla. Un di nan ta e introduccion di e BTW, unda te awe gobierno no a duna nada mas di conoce cu ta algun linea general. Tempo ta birando cortico pa aproba y introduci esaki na tempo, y nos no ta convenci cu gobierno tin pura pa termina e trabao preparatorio. Esaki pasobra si ta insisti den aprobacion y introduccion di BTW pa 1 di januari 2022, lo mester contesta algun pregunta importante. Entre otro e pregunta con ta bay haci un asalto riba cartera di e consumidor, garando hopi mas cu ta necesario pa yega na un BTW cu ta ‘budget neutraal’, es decir trece mes hopi aden cu BBO tabata haci na por ehemplo 2019. Si e temornan di e recesion internacional bira realidad, ta inimaginable cu ta bay haci mas daño ainda cu un impuesto nobo cu ta reemplaza BBO, pero ta gara como Afl. 160 miyon mas for di e consumidor. Por cierto cu den e comentario di CAft riba presupuesto 2022 aproba, a manda puntra tambe si gobierno por splica di unda a sali e suma aki. Publicamente en todo caso nos no por a mira o tende di un contesta di gobierno.
Pa nos comprende otro bon, e problema no ta e introduccion di e BTW mes; e lo ta un avance pa nos sistema fiscal. Loke ta cuestiona ta pakico e mester ta na un porcentahe asina halto cu e ta bay trece tanto placa extra aden. Y esaki ademas den un situacion unda gobierno ta nenga redondamente di baha gasto, ni e aña aki, ni den e proximo añanan, segun nan propio proyeccion den e presupuesto multi-anual cu nan mester a presenta na Hulanda y CAft, pero no na pueblo aki mes. A proposito, e asunto di no kier baha gasto ta loke ta impedi gobierno pa logra algo na Den Haag, si nan kier bin cu medida pa limita daño di e recesion pa e consumidor local, sigur na esnan di menos recurso. Nan ta esunnan cu ta dedica un parti mas grandi di nan entrada na articulo di promer necesidad y ademas no tin e reserva financiero cu un persona cu entrada mas halto si por tin.
Loke nos ta mira ta sucediendo ta cu e crisis nobo aki a bin stroba e plannan di gobierno pa introduci un BTW cu ta duna tanto beneficio extra, cu nan por a continua riba mesun pia, repartiendo beneficio na nan hendenan y asina preparando pa proximo eleccion cu en todo caso un base solidario di esnan cu ta apoya e gobierno aki. Awor tin mil y un pregunta distinto pa contesta, nos lo ta pendiente.


text:
Minister di ekonomia, Ruisandro Cijntje tin debido atenshon pa e asuntu di subida di preis.
Minister di ekonomia, Ruisandro Cijntje tin debido atenshon pa e asuntu di subida di preis.
Minister Cijntje mirando e desaroyonan mundial ya pa basta dia kaba ta den kontakto ku su profeshonalnan pa por risibí konseho di medidanan ku por tuma.
Resientemente minister Cijntje a yama un reunion ku gerensia di Curoil, BTP i tambe profeshonalnan di MEO pa asina por debatí riba diferente senario en konekshon ku e subida di preis di gasolin i e efekto ku esaki tin riba nos komunidat.
Banda di esaki minister Cijntje a reuní tambe ku diferente stakeholders manera por ehèmpel CPA, CPS i mas den haf tokante di e problemátika di importashon ku tambe ta kontribuí na subida di preis di kuminda na nos pais.
Durante di e reunionnan aki minister Cijntje a indiká ku ta sumamente importante pa nos profeshonalnan por analisá i prepará pa diferente senario ku por presentá debi na diferente akontesimentunan internashonal i ku tin efekto riba preis di komestibel i kombustibel.
Pa mitigá e situashon aki Minister Cijntje a instalá un “Economic Development Board” di kual e ta fungi komo su presidente i ku ta konsistí di profeshonalnan riba diferente area i disiplina pa atendé ku e desaroyonan aki di un forma struktural.
Solushonnan manera amplia makutu básiko i introdusí un sistema di sankshon pa infrakshon riba e kumplimentu ku e makutu básiko a bini dilanti.
Minister Cijntje ta invitá pueblo di Kòrsou pa sintonisá e rueda di prensa ekstraordinario djabièrnè awor, 11 di mart pa mitar di 12 di mèrdia pa asina risibí mas informashon tokante di e tópiko aki.


text:
Tin multiple estudio cu a asocia duchanan vaginal cu infeccion, inflamacion y embarasonan ectopico.
Tambe ta relaciona cu un aumento di cancer di boca di matris, un disminucion di fertilidad, un mayor riesgo di haya HIV y otro enfermedadnan di transmision sexual.
Partiendo di e base ey, e estudionan cientifico a duna un paso mas leu y a observa cu e practica aki ta altamente relaciona cu e desaroyo di cancer di ovario.
Es mas, ta ofrece un cifra pa e hayasgo aki, pudiendo determina cu duchanan vaginal ta duplica e riesgo di cancer di ovario.
Laga nos wak mas riba esey…
“Sister Study”, e estudio cu a determina e hayasgo.
E proyecto di salud femenino aki ta sustenta bao di e lama “Di muhe pa muhe, di ruman pa ruman, nos ta marca e diferencia.”
Sister Study ta e responsabel di e hayasgo asina importante aki den lucha contra cancer di ovario.
E plantamento inicial ta fascinante, ya cu ta compone di diverso y liñanan plural di investigacion riba salud femenino cu ta dunando luz riba distinto patologia y metodonan di prevencion.
E revista Epidemiology a haci un eco di e resultadonan di e siguimento desde 2003 di mas di 41 mil hende muhe di Merca y Puerto Rico.
Tur tabata tin edadnan di entre 35 y 74 aña di edad y ademas, un ruman muhe cu a desaroya cancer di pecho.
Na Juli 2014 a detecta 154 casonan di cancer di ovario, pero e cifra a duplica ora cu a incorpora nan na e estudio na e muhernan ey cu tabata practica duchanan vaginal.
Atrai pa e resultadonan aki, cientificonan a aisla e casonan di muhenan cu no tabata tin gennan asocia cu e aparicion di cancer di pecho den famia, locual a fortalece ainda mas e relacion entre e duchanan vaginal y cancer di ovario.
Kico ta duchanan vaginal
E duchanan vaginal ta mescla di diferente substancia como antiseptico y fragancianan cu tin como obhetivo limpia y refresca e vagina.
Nan por bin den diferente presentacion of dispositivo, cu aplicadornan cu ta impulsa e likido den e interior di bo zona intima. Otro opcion ta, simplemente aplica un drop directo di awa den e zona.
Si ta bon, e vagina ta limpia su mes di manera natural, muhernan tin e tendencia di aplica awa den abundancia, mescos cu uza productonan di higiene intimo cu tanto e boticanan ta anuncia den distinto medionan di comunicacion.
Aunke nan ta totalmente desaconseha, su disposicion liber den supermercadonan y comercionan, cu e fin pa haci cu hopi hende muhe uza e productonan aki sin supervision medico.
Asina, aunke cu por proporciona un sensacion di frescura y di aparente limpiesa, nan ta perhudica e pH normal di e vagina, alterando e ekilibrio natural di e canal.
Di e manera aki, segun e distinto estudionan cita, un uzo continua ta faborece:
* E crecemento exagera di bacterianan dañino.
* Infeccion.
* E empuhe di bacteria pa e matriz, e tubonan di Falopio y e ovarionan.
* Cancer di ovario.
Mientras cu mayoria di dokter ta desaconseha e duchanan vaginal, hopi hende muhe ta sigui haci’e pasobra ta supone cu algun beneficio cu no ta tal, manera un aumento di limpiesa.
P’esey, ta necesario pa nan desaroya intervencionnan cu ta preveni e practica aki.
Practicanan mas recomendabel cu e duchanan vaginal
Te preocupante cu, apesar di ta totalmente desaconseha pa profesionalnan di salud, un alto porcentahe di hende muhe, ta realisa e practica aki di manera cotidiano.
Di e manera aki, nos por compronde cu ta multiple e rasonnan cu ta hiba nos pa realisa duchanan vaginal como parti di nos rutina diario.
Ya sea cu ta pa e sensacion di frescura y di limpiesa of di creencia falso cu “e productonan di botica of awa no por haci nos daño,” e premisanan pa elimina e custumber perhudicial aki ta:
* Evita su uzo sin e recomendacion explicito di un dokter acredita manera un specialista den ginecologia.
* Bisti paña limpi diariamente.
* No humedece e zona di manera artificial.
* Mantene un alimentacion y un estado fisico saludabel corecto.
* Laga cu e vagina ta haci su mes limpi su mes di manera natural sin introduci nada, ni sikiera awa di douche.
* Haci e area exterior cu awa tibio limpi y habon suave sin holo, specialisa pa e zona vaginal externo.
* No tin cu haci limpi mas di un biaha pa dia, ni tampoco cada biaha cu urina. Simplemente nos por seca e zona cu papel di wc sin uza e bidet.
Nota na e lector: E informacion aki ta esencial pa bida di tur hende muhe, pero nos no por lubida cu ta hayasgonan cientifico cu ta pretende di aporta luz riba e practicanan mas saludabel na nivel general.
Cada cual tin cu consulta cu su ginecologo pa e tipo di practicanan aki cu e fin di informa riba loke ta consehabel den su caso particular.
Fuente: http://www.bbc.com/mundo


text:
Boletin semanal balido 4 juli pa 10 julii 2022
Relato 30 june 2022
Relato di ekstraordinario 29 juni 2022 20:30
Relato METEO 29-06-2022 9or mainta
Boletin semanal balido 20 juni pa 26 juni 2022
Pronóstiko di tempu pa Kòrsou i bisindario bálido te djárason atardi 18:00
o.l., 6 di yüli 2022.
Kompilá:
djamars 5 di yüli 2022, 17:00 o.l. (21:00 UTC).
Tempu:
Shelu ta leve te parsialmente nublá i awe un wer seku lo sigui prevalesé awe nochi. Sin embargo riba djárason lo eksistí un posibilidat pa awa kai.
Temperatura máksimo lo alkansá 32ºC i temperatura mínimo 26ºC.
Solo ta sali 06:16 i ta baha 19:05 o.l.
Bientu:
Por lo general ost i moderá; forsa 3 te 4 (12 te 30 km/ora, 7 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general:
Un masa di airu stabil den nos region ta resultá den ménos chèns pa áwaseru signifikante, miéntras bientu ta supla ku forsa por lo general moderá. Durante mañan, un ola tropikal nobo lo pasa riba nos área i ta antisipá ku e sistema aki lo oumentá e posibilidat pa áwaseru.
Kondishon di laman:
Por lo general moderá ku altura di olanan entre 1 i 1.5 meter (3 i 5 pia).
Sistemanan signifikante di wer tropikal:
Ningun
Fenómeno spesial:
Ningun.
Perspektiva te djaweps atardi: L
Lokalmente nublá i no ta antisipá áwaseru signifikante. Bientu lo bira un poko mas fuerte.
Meteorólogo:
Correa.
E próksimo boletin di tempu lo wòrdu publiká djárason 05:00 o.l. (09:00 UTC).


text:
Loke Ta Nobo
EKSPERENSIA
Yudansa pa Trahadó di Hospital Ku Ta Lucha ku Strès
Kon e trahadónan den kuido médiko na un hospital a haña animashon durante e pandemia di COVID-19?
EKSPERENSIA
Nos A Disidí di Biba Mas Simpel
Un diskurso ku un pareha na Colombia a tende na un asamblea a yuda nan pensa bon tokante nan prioridatnan.
EKSPERENSIA
Algun Pastor Rabiá Ta Haña un Kontesta Suave
Beibel ta siña nos pa keda kalmu, asta ora hende ta provoká nos. E konseho ei ta funshoná di bèrdat?
SIGUI VIGILÁ!
Kosto di Bida Ta Subi Rònt Mundu—Kiko Beibel Ta Bisa?
Dikon nos ta enfrentá tantu problema ekonómiko? Kon Beibel por yuda nos?
E TOREN DI VIGILANSIA (EDISHON DI ESTUDIO)
Sèptèmber 2022
E edishon akí ta kontené e artíkulonan di estudio pa e periodo di 7 di novèmber pa 4 di desèmber 2022.
SIGUI VIGILÁ!
Tiroteo na Skol—Kiko Beibel Ta Bisa?
Dikon e susesonan teribel akí ta tuma lugá? Lo yega un fin na violencia?
SIGUI VIGILÁ!
E Guera na Ukrania Ta Kontribuí na Skarsedat di Kuminda Rònt Mundu—Kiko Beibel Ta Bisa?
Beibel a bisa di antemano ku lo tin skarsedat di kuminda rònt mundu. Ademas, Beibel ta duna speransa i konseho práktiko pa yuda nos trata ku esei.


text:
june, 2022
15jun5:30 pm8:30 pmNatural Juice WorkshopDay of the Week:WednesdayCulture:Workshop
Event Details
Bosnan a pidi hopi p’e i nos a skuchabu. P’esei nos a trese bek den ora di atardi! Nos ta hopi kontentu di anunsia un workshop di natural juice aki na
Event Details
Bosnan a pidi hopi p’e i nos a skuchabu. P’esei nos a trese bek den ora di atardi!
Nos ta hopi kontentu di anunsia un workshop di natural juice aki na Paqari Spa & Wellness. Hopi di nos klientenan ke siña traha dushi djus natural, djus berde i djus di detox pa ora nan hasi tratamentu reduktor of sierto tratamentu di kara. Esaki tambe ta un workshop grandioso si abo of un hende den bo famia ta sufri di diabetes.
E miho kos? Nos esthetician i recipe maker, Zoyla, lo komparti resetanan speshal pa prinsipiante. Nos sa ku bebe djus ku berdura no ta algu dushi pa tur hende, pero nos ta garantisabu ku e resetanan den e workshop aki ta masha dushi mes. Bo djis mester siña hasi bon kombinashon entre fruta i berdura p’abo hasi un delisioso djus saludabel.
Kiko tur bo lo siña na e workshop aki?
💚 E propiedatnan i benefisionan di e ingredientenan
💚 Higiena i konservashon di e ingredientenan
💚 Kon pa hasi miho kombinashon entre fruta i berdura
💚 Kon, kada kuantu i kua kantidat mester bebe
💚 Kon mehora i hasi bo propio resetanan
Mane bo por mira aki, e workshop ta basta amplio i bo lo siña hopi di dje. E miho kos ta ku nos resetanan ta super dushi! Mester por kome saludabel i dushi, tog?
INFORMASHON DI WORKSHOP
Luga: Paqari Spa & Wellness na Santa Rosaweg. Banda di Chopstix.
Dia: Djarason 15 di yuni
Orario: 5.30PM pa 8.30PM
Preis: FL25-,
Bo ke partisipa na e workshop? Manda nos un DM of tuma kontakto ku nos via WhatsApp na +59995126203. Nos ta wardabu.
more
Time
(Wednesday) 5:30 pm - 8:30 pm(GMT-04:00) View in my time
Location
Paqari Spa and Wellness
Sta.Rosaweg 33 I


text:
Hubert Modesto Schoop, (Futbòl)
Deportista – Dirigente Atministrativo – Dirigente Tékniko
mihó konosí komo Iby,
Ibi a nasé dia 12 di yanüari 1934 na Koningstraat 33 Otrabanda Ibi a bai biba e mesun aña na Orinocoweg 25 na Marchena kaminda e’ la pasa un gran parti di su hubentut.
Komokiera ku su mama tabata un persona ku tabata gusta move di un bario pa otro riba edat di 5 aña Iby a move bek den kas propiedat di su mama na Koningstraat.
Di aki Ibi a bai lushi klas i tambe sigui Wilibrod College te ku su 6de klas.
Despues Ibi a bai Sint Thomas na Hoogstraat. Despues di a kaba skol Ibi a logra haña trabou na Shell i aya e’la traha na “Hoofdkantoor” di Shell den departamento di TA/”Tekenkamer”.
Durante su permanensia na Marchena Ibi ku for di Wilibrod College a demonstrá di tin talentonan pa bira un futbolista, Ibi a partisipá den kampeonato di skolnan ku e.o partisipashon di Dosco di St. Vincentius School, Vios di Wilibrod College, GSV Geen Schot “Verloren di Wishi y Staco di St. Albertus College i algun skol mas ku tambe tabata partisipá.
Ibi a Sali hopi biaha den korant di skol Hou en trouw kaminda Ibi tabata hinka su golnan hungando pia abou na KSC tereno di Wishi, Groot Kwartier y otronan. Tabata Sali ku Ibi wist op zijn blote voeten verschillende doelpunten te maken.
Siguiendo ku deporte Ibi a hunga den Sithoc Junior durante di su 14-17 aña i a pasa mesora pa e tim grandi di Sithoc 1 den temporada ku Frater Andreas tabata presidente di Sithoc. Ku su 17 aña el a haña invitashon pa bai train den selekshon di Kòrsou pero debí na su studio e no por a kumpli kabalmente ku esaki.
Ku su 18 aña I Ibi a alkansá e Selekshon di Antia i a partisipá den weganan di Sentro Amerikano i del Caribe na Costa Rica, komo e hungadó di mas hóben huntu ku e tim di su bida ku tabata Orilio Hato den gol, Fefe de Lanoy i Kelly di Aruba den defensa den medio kampo Gein Giribaldi, Eddy Vlinder, Cai Helser di Aruba i e liñá di atake ku Willys Heyliger, Mundu Kemp di Aruba, Ibi Schoop, Yuchi Jansen i Yandi Brokke di Aruba.
Iby a hunga tur wega kontra di Guatemala, Honduras, Salvador, Costa Rica, i Panama.
Despues di su regreso pa Kòrsou Ibi a haña e karchi internashonal for di mannan di Mordy Marduro q.e.p.d., i Doe i de Willems q.e.p.d. pa por drenta tur stadion na Antia esaki tabata e regalo ora bo kumpli 10 wega internashonal hunga kontra otro pais i den bo pais.
Ibi a sigui su karera i e’la wòrdu skohe pa bira kapitan di Sithoc. Su promé tim den C.V.B. ku hungadónan manera Pin Borgschot, Gein Giribaldi, Dico Dominiquez, Don Coffie, Teintje i Yancho Minguel, Shon Mi Krips i otronan.
Ibi a sigui su karera di Sithoc i Selekshon di Kòrsou i Antia i a partisipá komo hungadó titular na paisnan, Mexico, Guatemala,Honduras, Salvador, Costa Rica, Haiti, Venezuela, Sürnam, Martinique, Hulanda, Fransia, Belgica, Dinamarca, Noruega,Aruba Bonaire Cuba.
Despues di su karera futbolístiko Ibi a bira entrenadó di e.o. Marine di Suffisant, de Koning di Jandoret, Deportivo Portugues, Jong Holland ect.
Despues di a logra bastante den su karera komo trainer Ibi a disidí di hinka su tempu i konosementu di futbòl den nos hubentut kaminda e’la kuminsá ku e muchanan di “Stormvolgels” (G.O.G.) den Turneonan organisá pa Asiento, Willemstad i otronan.,
Despues di un problema chikí ku Willemstad Ibi a disidí di kuminsá ku su mes organisashon bou di nòmber di C.V.B. “Jeugdvoetbal “ku despues a bira ORFIK (organisashon di futbòl infantil Kòrsou ku a alkansá e kantidat di 1500 hóben di 8 pa 17 aña.
Ibi a partisipá komo dirigente deportivo ku ORFIK na paisnan Venezuela, Aruba, Bonaire, Puerto Rico, Cuba dunando hopi biaha logronan positivo.
Siguiendo ku su karera komo dirigente Ibi despues ku pa FFK logra 1 mion florin den 4 aña di Fifa, Orfik a entrega e grupo grandi ku tabata karga nòmbernan di Wimpiri 8-10 aña, Vruminga 11-12 aña, Muskita 13-14 aña i Blenchi 15-17 aña.
Orfik a bira konosí pa e kantidat grandi di weganan ku ORFIK tabata organisá pa e 1500 partisipantenan rònt Kòrsou hungando tur djasabra un total di 28 wega.
Despues ku F.F.K.a tuma e grupo aki ku aktualmente ta hunga bou di e nòmbernan di U-11,U-13,U15,U17 Ibi a start ORFIK bek ku su grupo di baby i super baby p;asina duna nos hobensitunan for di chikí sera konosí ku e bala.
Aktualmente ORFIK ku a keda bou di guia di Ibi pa 35 aña a selebre e fecha aki ku un selebrashon di tres ku ta 1. Miss ORFIK, 2 Eksposishon di su logronan pa 35 aña i 3 Un torneo riba nivel internashonal p’asina demonstrá futbolístiko i dirigente Ibi a dirigí Sentro di bario Brievengat durante bastante aña komo presidente di sentro.
Aktualmente Ibi tin pensa di hasi e organisashon di baby i super Baby mas grandi.
Algu ku Ibi lo no ke lubidá den su curriculum ta e Premio ku e’la risibí di Fundashon Frater Andreas su presidente, Direktor di Ennia Caribe e tempu ei Sr. Luis Santini i huntu kunes r. Ecto Weber i tambe e konosido Stanley Coffy.
Pa e premio aki Ibi a haña un pasashi i estadia di tres siman na Ulanda pa eksperimentá su mes riba e deporte di futbòl ulandes.
E premio aki a Sali Ibi hopi di bon pa motibu ku e’la topa ku sr. Jo.v. Marle tempu ei presidente di K.N.V.B. kende a gui’é durante di su estadia na Ulanda i den ken Ibi a siña hopi di e organisashon Ulandes di kua nunka mas Ibi lo no por lubidá su mensahe di “leer ze kontributie betalen en maak er een bond van”.
Ibi a siña hopi i a apresiá e partipashon aki na Ulanda masha hopi mes.
Pa por rekordá Ibi a wòrdu dekorá pa La Reina riba e fecha 4 di aprel 1994 komo” Ridder den orden van oranje nassau “ku e medaya di oro.
Tambe den aña 2005 na Wishi/Marchena a duna Iby e rekonosiendo di dun’é un tereno di deporte pa hóbennan.
E nòmber di e parke ta Parke deportivo Ibi Schoop.
Pa no lubidá na aña 1956 Iby a haña un invitashon pa akudí na Ulanda pa por a partisipá den e timnan di futbol profeshonal Feyenoord na Ulanda.
Teniendo kuenta ku e kriterio di Shell e tempu ei Ibi n tuma e rísiko di bai “try out” ku e pensamentu di no logra e lo no tin e siguransa di kontinuá ku su trabou na Shell Cur.NV.


text:
Durante bishita di trabou na Hulanda Minister Hato a sera konosí ku e staatssecretaris enkargá ku Asiel en Migratie, sr. Eric van der Burg.
Minister Shalten Hato
Durante bishita di trabou na Hulanda Minister Hato a sera konosí ku e staatssecretaris enkargá ku Asiel en Migratie, sr. Eric van der Burg. A papia tokante diferente tema relatá na migrashon manera detenshon i trato di indokumentado, e situashon na Venezuela, trafikashon di hende i e asistensia ku Kòrsou ta risibí di Hulanda riba e temanan aki. A yega na palabrashonnan konkreto kon pa sigui kolaborá den futuro.


text:
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
ORANJESTAD – Parlamentario pa partido Raiz, Misha Raymond a informa diabierna cu e ta apoya matrimonio di mesun sexo y cu e ta cofirmante hunto cu parlamentario Miguel Mansur di un ley di niciativa pa haci esaki un realidad. Segun Raymond, Cu fin di juni ta yega na clausura di luna di orguyo, Plataforma Raiz kier manda un palabra di elogio na miembronan Parlamentario Misha Raymond y Minister Geoffrey Wever trahando pa un sociedad inclusivo. E hecho cu un parlamentario di partido di coalicion ta co-firmante ta interesante mirando e posicion di e partner di coalicion MEP, cu a mustra den pasado caba cu nan no ta cla pa un ley manera cu esaki a keda proponi aworaki. Hasta den partido di oposicion actual AVP tabatin resistencia tempo cu e partido tabata na mando algun tempo atras.
ORANJESTAD – E colegio di supervision financiero pa Aruba CAFt a confirma pa noticiacla cu nan a ricibi e contesta di gobierno riba nan ultimo reaccion. “Esaki ta wordo analisa aworaki” e colegio a sigui bisa diabierna mainta. Awor tin cu warda wak kico CAFt lo bisa bek, y si e contesta di gobierno ta suficiente pa CAFt deshaci di e pensamento pa conseha conseho di minister di Reino riba e supuesto ‘incumplimento’ di Aruba, acompaña pa un recomendacion pa duna Aruba un instruccion. Si e ultimo reaccion di gobierno no ta suficiente, por spera e conseho negativo proximamente.
DEN HAAG - IR. R.P. (Roald) Lapperre ta bira e Director-General pa Relacionnan den Reino na e ministerio di Asuntunan Interior y Relacionnan den Reino (BZK). Conseho di minister a aproba e proposicion di minister Bruins Slot di Asuntunan Interior y Relacionnan den Reino. E nombramento ta entrante prome di september 2022.
ORANJESTAD – Departamento di Impuesto a informa cu e tabata cla pa brinda servicio bek na tur contribuyente entrante awe diabierna, 1 di juli 2022. A haci tur trabao preparativo durante e dia di 30 di juni. Staf y personal di Departamento di Impuesto a logra controla tur ekipo pa cualkier dan?o di awasero tanto na e oficina principal na Camacuri como tambe na tur MFA y na Postkantoor San Nicolas. E tecniconan y personal di Departamento di Impuesto a logra start tur e sistemanan digital bek y a haci e testnan necesario cu exito.


text:
ORANJESTAD, Aruba – 4 di october 2020: Den cuadro di por suministra mas informacion necesario na comunidad relaciona cu e structura con Fundacion Lotto pa Deporte ta hinca den otro, a subraya cu Lotto pa Deporte no ta haya placa di e sorteonan directamente den su poder pa subsidio di deporte na Aruba. Esaki ta bay directamente pa Stichting Sportsubsidie Aruba (SSA). Di e forma aki director di Fundacion Lotto pa Deporte, Roland Tuitt MBA, ta aclaria tur mal interpretacion cu por tin den pueblo cu ta Lotto ta e organisacion cu ta haya y maneha e placa di subsidio.
Loke hopi hende no sa cu tin 4 partido envolvi den e structura di Lotto pa Deporte: Gobierno, Lotto pa Deporte; SSA y CBNA. E cuater organisacionnan aki ta traha hunto pa logra e meta di Fundacion Lotto pa Deporte.
Gobierno ta responsabel pa deporte na Aruba y ta ehecuta esaki via di un maneho di e Minister di Deporte. Pa ehecuta e maneho, e Minister di Deporte mester placa cu e ta haya directamente for di presupuesto di Pais Aruba y di FLPD. Mester ta bon cla cu e maneho ta keda den man di Minister y no di FLPD. E fundacion solamente ta yuda genera placa pa deporte.
Fundacion Lotto pa Deporte tin e lisencia pa organisa sorteo na Aruba. A otorga e lisencia y e operacion di genera placa na CBN (Canadian Bank Note) cu a crea CBNA na Aruba. E ultimo aki ta percura pa e organisacion di Lotto y pa genera fondo pa Lotto. CBN, tin mas di 100 aña di existencia y mester realisa nan operacionnan cu hopi regla di siguridad ya cu nan ta print placa, rijbewijs, paspoort, ID y stampia. Pa haya tur e trabounan aki, e compania mester tin un nivel halto di siguridad cu e ta pone den practica. Pa e motibo aki tur e companianan bou di nan mester sigui tur e reglanan estrictamente pa mantene e bon nomber.
Lotto pa Deporte mes ta haya unicamente 50 mil florin pa luna pa cubri nan gastonan di operacion, di tur e miyones cu e sorteonan ta genera. E placa di ayudo pa deporte ta bay directo for di e fondo pa SSA. E placa di sorteo cu mester paga Telearuba tambe ta bay directamente for di e fondo pa Telearuba y no ta pasa via di FLPD.
Roland Tuitt a bolbe aclaria cu nan, esta Fundacion Lotto pa Deporte no ta mete den unda e fondonan ta bay den deporte. Ta manda 4 miyon florin pa aña na SSA, cu ta dicidi via nan mesun maneho cua federacion deportivo ta haya fondo y pa cual e federacionnan mes ta distribui e fondonan na e diferente clubnan miembro.
E splicacion aki lo mester kita tur impresion existente cu FLPD ta esun cu ta maneha tur e placa directamente. E fondo di subsidio no ta pasa via di FLPD. Tur aña ta traha dos auditoria, un pa e relato anual y un rapport basa riba e contract cu tin cu CBN. E audit di 2015 te cu 2018 ta den man di Minister tambe. Den e rapportnan ey por haya un bon bista di henter e operacion di Fundacion Lotto pa Deporte y cuanto placa a genera. E oficina di Accountant a priminti cu prome cu fin di aña lo tin tur e relatonan anual audita y entrega na Gobierno.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di un donacion di 4 miyon florin tur aña na e comision di subsidio.


text:
Ta masha fásil pa laga málkomprondementu kana rònt den mundu. Esaki a sosodé siman pasá, ora Antilliaans Dagblad a publiká un artíkulo ku e kabes engañoso “Kalidat di airu ta kumpli ku norma”. Nos di SMOC ta mustra ku e midimentunan, referí na dje den e artíkulo konserní, no a tuma lugá rondó di refineria, sino ta konta pa un midimentu so tumá na Julianadorp serka di Vespuccicollege, un lokashon ku ta keda nèt pafó di e límite di e área bou di huma, anto a midi un periodo sumamente kòrtiku so na 2016. Antilliaans Dagblad ta referí na un relato di GGD Amsterdam, titulá “Meetresultaten Julianadorp Curaçao”. Ta mas ku kla ku SMOC ta apresiá e publikashon akí i SMOC tambe ta kontentu ku airu a kumpli ku norma na e lugá ei den e periodo ei. E relato akí ta di komienso di 2017 i aparentemente e ta públiko, meskos ku un relato ku ta hopi mas importante, di e mes periodo, di e mes GGD Amsterdam, titulá “Meetresultaten Luchtkwaliteit Curaçao 2016”. E relato akí tin resultado i un konklushon distinto. Na página 12 e konklushon no por ta mas kla:
,,Tradusí e ta bisa ku e konsentrashon SO2 midí na stashon di midimentu Beth Chaim ta surpasá e eksigensianan for di Anekso F, tantu pa kantidat di promedio di dia mas haltu ku 365 µg/m3 (a sosodé 3 biaha, un biaha ku pèrmit) komo pa promedio di aña (a midi 153 µg/m3 miéntras ku 80 µg/m3 ta permití), e konsentrashon a baha ku 30% sí kompará ku 2015. E konsentrashon di SO2 na 2016, midí na stashon Kas Chikitu, tambe a baha ku 30% kompará ku 2015 i esaki sí ta kumpli ku e eksigensia di promedio di dia, pero e ta mas haltu ke e eksigensia di promedio di aña (a midi 85 µg/m3 miéntras ku 80 µg/m3 ta permití).”
Te aki e konklushon. Duna bèrdat stul pa papia. Pabou di e tereno di Isla, pegá na dje, kaminda hopi hende ta biba den un área relativamente chikí, na 2016, ‘nan’ a bolbe surpasá e normanan di medioambiente pa dióksido di suafel (SO2) – ku pa Kòrsou ya ta hopi fofo, pasobra WHO ta sugerí komo norma: 20 µg/m3 – anto pa kolmo produkshon di Isla tabata ménos ku na 2015. Konklushon final: kalidat di airu ta leu for di kumpli ku norma.


text:
Wega Prèt online tokante Naturalesa pa Karibe Hulandes
Riba 22 di aprel, Dutch Caribbean Nature Alliance (DCNA) a tene su promé Big Live Nature Quiz pa adulto na Aruba, Boneiru, Kòrsou, Saba, Statia, i St. Maarten. Na total 150+ persona formando tim di 1-4 hungadó a partisipá na e kues ku a bai online i live. Despues di hopi tanda ku preguntanan interesante i inspirante tokante naturalesa, un tim na Kòrsou a gana. Di dos lugá a bai pa un tim na Aruba i e di tres lugá a bai pa un otro tim na Saba.
A krea e Big Live Nature Quiz ku ta online pa eduká siudadanonan tokante naturalesa riba un manera prèt i interaktivo, pa lanta orguyo pa naturalesa di e isla, enkurashá práktikanan ku ta bon pa naturalesa, sostené e proyektonan di konservashon di e parkenan, i pa trese personanan rònt Hulanda Karibense den kontakto ku otro.
Kues grátis kada aña pa Adulto i Mucha
E meta ta pa hasi e kuesnan un evento anual pa tantu adulto komo mucha. Na 2020, a lansa e promé edishon pa mucha. Pa 2022, e edishon pa mucha aktualmente ta planeá pa kuminsamentu di òktober. Keda pendiente pa bo siguiente oportunidat pa bo siña mas tokante naturalesa di Hulanda Karibense.
Kues Live i Interaktivo
Timnan por a partisipá na dos forma. Sea ku timnan a haña invitashon pa hunga for di e base na kas/online huntu amigu i famia òf djòin e kues na un di e sitionan di transmishon na un bar .
E ‘Quiz’ tabata online i bibu. Di e forma akí, tur e timnan di e islanan di Karibe Hulandes por a partisipá na mes momentu i tambe por komuniká ku otro i ku e anfitrion di e programa.
Sitionan di transmishon tabata na Aruba: “Chaos Café”, “Hillside” na Boneiru, “Long Haul ” na Saba, ” Ocean View Terrace“ na St. Eustatius i “Dinghy Dock Sailors Bar” na St. Maarten. Un danki di kurason ta bai na STINAPA Bonaire, CARMABI na Kòrsou, Aruba National Park Foundation, Saba Conservation Foundation, STENAPA na St Eustatius, Nature Foundation Sint Maarten i WeConnect pa nan sosten na e evento akí.
Tema: Animal i mata ku ta kore peliger di ekstinshon
E kues tabata konsistí di un total di 20 pregunta komun. E tabata presentá na ingles pero e preguntanan tabatin suptítulo na hulandes, papiamentu i papiamento. E preguntanan tabata tokante espesienan manera turtuga di laman, tribon i yuana.
Ganadónan
E promé lugá a bai pa “Vreemde Vogels” na Kòrsou. Nan lo risibí un paseo ku boto di bela ku posibilidat di snòrkel rondó di nan isla bunita. Di dos lugá a bai pa “Lucky’s Group Therapy” na Aruba i di tres lugá pa “What a Team” na Saba. Ganadónan di Boneiru a bira The Barracudas, di St. Maarten: Chicken Dinner (Emily Koch) i Statia: The Shallows. Nan a risibí premionan mas chikitu. Pabien na nan tur!
Reakshon di un partisipante di BLNQ na Hillside Boneiru: “Tabata algu hopi prèt i mi a siña hopi tokante naturalesa. Asina bon ku tur e islanan di Hulanda Karibense por a partisipá en bibu. Mi tin hopi gana kaba den e kues di otro aña.”
No pèrdè e siguiente Big Live Nature Quiz
Kontrolá DCNA su Facebook (Dutch Caribbean Nature Alliance), Instagram (DCNAnature) òf BigLiveNatureQuiz.org pa mas informashon i pòrtrèt di e eventonan. Si tin kualke pregunta, manda un mensahe di meil pa info@DCNAnature.org òf yama na +599-717-5010.
Big Live Nature Quiz ta haña fondo generoso di Ministerio di Agrikultura, Naturalesa i Kalidat di Kuminda (LNV) i e aktividatnan di DCNA ta haña sosten di Postcode Loterij di Hulanda.


text:
Spaña a detene 30 container cu carni for di Brasil
Spaña a mobilisa preventivamente pa analisa 30 container di carni cu a yega for di Brasil, pa motibo di e scandal cu a cuminsa...
Fiscal general di Brasil a pidi investiga 9 minister di gobierno di Temer
Fiscal general di Brasil, Rodrigo Janot a pidi na corte supremo pa investiga nuebe minister di gobierno di Michael Temer cu a keda acusa...
Sebastian Piñera a oficialisa su candidatura pa proximo eleccion presidencial na Chile
Diamars ex presidente di Chile Sebastian Piñera a oficialisa su candidatura pa competi den proximo eleccion presidencial. Piñera ta lidera cifranan den encuesta, a...
Venezuela enfrentando un default
Enfrentando $3.700 miyon di pago riba debe cu ta vence den e proximo lunanan, e regimen di Nicolás Maduro ta sigui busca fondo desesperadamente,...
Ex- presidente di parlamento Ramos Allup candidato presidencial di oposicion
Ex-presidente di parlamento di Venezuela Henry Ramos Allup, lo ta e candidato cu partido Accion Democratica lo bay presenta den un posibel proceso di eleccion primario...
Mucha di 12 aña a muri pa desnutricion cronico
Bolivia ta bibando dianan di conmocion y drama pa un mucha muhe di 12 aña cu a muri a causa di desnutricion cronico. Famia di...
Cuatro funcionario a keda secuestra pa prizonero
Dialuna hobennan pandiyero a secuestra cuatro trahador den un prizon na Guatemala, despues cu nan a mata dos prizonero y cinco mas a keda herida, den...
Scandal di carni putri: Chile y China ta suspende importacion Brasileño
Dialuna gobierno di Chile a decreta e ciere temporal di tur importacion di carni for di Brasil, despues di e scandal di alteracion di producto...
Gobierno di Venezuela ta interveni den 709 panaderia na Caracas
Despues di e intervencion y hasta expropiacion di varios empresa den diferente ramo, gobierno socialista di Nicolas Maduro a dicidi di drenta den e...
Un morto pa keintura na estado di Rio de Janeiro
Autoridad sanitario di estado Rio de Janeiro (suroeste di Brasil) a confirma e prome morto pa keintura geel na e region, cu a sucede na...


text:
Na momento cu e pandemia a presenta su mes, hopi a wordo papia, hasta propaganda cu e “Normal Nobo”. Un aña pasa pueblo tabata wordo bisa pa prepara p’esaki y cu na 2021 esaki lo mester cuminsa haya forma.
Un normal nobo cu tabata inclui un speransa pa un cambio pa mihor pa un y tur. Sinembargo e “normal nobo” tabata nada mas cu un fata morgana. Mientras cu tabata kier pa tur hende cambia, nos gobierno y nos Parlamento a keda cu e mesun racha di manipulacion, abuso di poder, nepotismo, etc. Pues “business as usual”.
Mientras cu un eleccion ta respresenta un momento pa un cambio real, y cu partidonan chikito a haya sosten, nos por mira cu nada a cambia, cu excepcion e caranan. Pa colmo, prome cu a forma e gobierno nobo, e presupuesto 2021 a haya un sosten di mayoria, implicando cu a bay di acuerdo cu e maneho di POREDmep, cu den campaña a critica ferozmente. Esaki a bay pareu cu e racha di “Golden Handshakes”, mas nombracion di “friends & family”, firmamento di contractonan multi- miyonario, sin pueblo sa e contenido (ainda)! Pakico? Pa atrobe previlegia compinchi di un banda? Y di otro pa sigui sinta den stul di sea minister of parlamentario?
Otro indignacion cerca nos pueblo ta e maneho pa cu COVID. Ken tin e culpa diripente cu e casonan a aumenta drasticamente? E medidanan draconico cu gobierno a presenta ta dirigi na e pueblo so!
Tin hende ta pensa cu semper nos di UPP tin algo contra of critica, sea cu algo ta bon, malo of robez! UPP desde su principio a haci esaki y lo sigui haci esaki. Pero di otro banda nos lo sostene tambe si algo ta bon. Esaki nos a haci na 2020 ora cu gobierno a cu su medidanan pa contene e pandemia cu a presenta. Pero ora cos abay robez, nos UPP a hala atencion tambe!
Nos a bisa, cu den e maneho di e pandemia no tin lugar pa heroe, mirando cu diferente minister tabata purba briya na momento cu cosnan tabata bou control. Tabata tin elogio p’aki y p’aya. Pero a hunga heroe ora resultado ta bon. Pero ora cos sali for di man, ta culpa e pueblo. Pero e problema principal ta, cu esnan cu ta responsabel, no a ni ta carga nan responsabilidad. No tin ni tabata tin “DAADKRACHT”. Nos por mira esaki ultimamente, ora ta presenta medidanan despues di a duna oportunidad di sigui pachanga y bochincha!
Pasobra realidad ta, cu Prome Ministro, Minister di Salubridad, hunto cu nan “expertonan” por tabata sa cu SIN MAN DURO, pa TUR, pero TUR hende, nos lo sinti e consecuencia, manera atrobe ta e caso!! MAN DURO riba cumplimento di ley- y reglanan, pero tambe den ehecucion di algo asina sensible di loke ta vacunacion y test! No por pone KEN CU TA haci e trabou discreto aki, djis pasobra ta amigo of campañador. Y djey purba scapa cu, “pero no ta ambtenaar nan ta.”!
Por broma cu mas di 85% di e poblacion ta vacuna y cu un porcentage halto a haya e “booster prik”! Pero si NO actua cu man duro, e casonan lo sigui subi. Cada bez nos a señala cu e “HANDHAVING” y e “PREVILEGIAMENTO” ta e factor cu lo bay causa un subida drastico di e contagio! Esaki a sosode prome cu eleccion, ora a core campaña miyonario y a fiesta pa motibo di e resultado. Despues di esaki, ata pueblo un biaha mas a wordo castiga. Pa colmo parce Aruba ta sin gobierno y sin guia pa atende e problema di aumento di casonan.
Anto UPP mester keda keto? Siman pasa nos a habri siman cu e comienzo di e brote number 5 y gobierno ta anuncia cu nan ta cla pa esaki! Sinembargo den propio seno nan fiesta na grandi den dos fiesta, pa djey bin anuncia medidanan drastico cu un cara di “YO NO FUI”, “YO NO SE NADA” y “NO CULPAMI”! Hipocrecia di marca mayor nos ta yama esaki!
Pues, un biaha mas: mester tin un ”HANDHAVING” pero cu “MAN DURO”. E regla mester ta pa TUR hende y a base di e principio di “ONE STRIKE OUT”, esta ora constata un violacion, mester cera e establecimento MESORA y “TOT NADER ORDE”! E ciudadano cu pega cu e reglanan duna un multa halto tambe!! SIN DISTINCION! Aplicando “LEY PA UN LEY PA TUR” so, nos lo por contene e pandemia aki.
Yegando na un otro fin di aña, nos ta puntra nos cu si nos por cualifica 2021 como un aña bon den nos gobernacion? Con nos ta mira e grado di TRANSPARENCIA y INTEGRIDAD? Ki speransa nos tin pa 2022?
Tin hopi di nos con-ciudadanonan a y ta pasando den duro. Di un banda como consecuencia di e pandemia, pero mas ainda dor di e gobernacionnan di e ultimo tempo, cu a resulta manera e presidente di Parlamento mes a indica: “Aruba a bira e pispaaltje di Hulanda”!, reconociendo asina cu nos autonomia ta entrega! Y como no sifuera poco, awor cu kier mina e libertad di expresion, e.o. dor di menasa medionan di comunicacion!
Pa Aruba por sali di e abismo aki, 2022 mester bira e aña na unda CLARIDAD, SINCERIDAD, TRANSPARENCIA, PARTICIPACION y INTEGRIDAD realmente lo mira luz di dia. Y asina a base di DIALOGO, COMPRENSION Y UNION, nos enfrenta e retonan cu nos tin como pais y pueblo. Y UPP como e “watchdog” pafo di Parlamento lo keda ofrece ta e SPERANSA y e CONVICCION pa vigila esaki, cu E BERDAD pa trece e CLARIDAD necesario!
Mescos cu desde fundacion di UPP, pueblo por ta sigur cu nos lo tey un biaha mas para na vanguardia di e interes di e pueblo Arubano e tempo nos dilanti.
Miembro di Partido UPP
Booshi Wever
28 december 2021


text:
Diasabra anochi a drenta informe di cu tin un persona cu un herida di hinka na su curpa a yega na hospital, mesora a dirigi patruyanan na e sitio. Na yegada di e patruya a bin compronde cu e caso di hinkamento lo a tuma lugar banda di ex-Goldenwok na Koningstraat, varios patruya a ser manda pa e sitio pa asina protega e evidencianan cu por tin. Na e sitio den Koningstraat polis a busca den full e area pero despues a bin compronde cu ta e victima a ser recogi den e area y a ser hiba hospital pero aparentemente e caso no a sosode eynan pero si cerca di eybanda. E situacion di e victima cu a ser hiba den auto particular hospital tabata preocupante.
Version policial:
Melding a drenta 8:30 cu na hospital a jega un homber cu un hinca. Patruya ta bay eynan y a bin papia cu esun cu a trese e homber cu tabata hinca. Ela conta cu e ta pasando banda di Feng Da y ela wordo para pa un homber desconoci cu ta bis’e cu tin un homber cu un hinca cu mester wordo hiba EHBO. Ela ofrese di hiba e homber hinca EHBO. E no conoce e homber.
E homber hinca di fam R. a bisa cu na altura di Rancho un hende desconoci a hinke. Pero e no por a wak e sospechoso bon. E victima R. su condicion ta stabiel y e la keda interna y ta riba piso normal.


text:
Minister Dangui Oduber
APA a presenta su Masterplan pa e proximo 10 anjanan
ORANJESTAD – Diaranson atardi Minister di Turismo a reuni cu e gerencia di Aruba Ports Authority den cual APA a duna e mandatario un presentacion. Pa prome biaha den historia di e compania, APA a presenta un Masterplan cu a keda desaroya conforme e vision cu Ministerio di Turismo tin. Den esaki APA ta mustra un vision hopi cla unda nan kier ta den e proximo 5 y 10 añanan. Den e Masterplan ta contene e desaroyonan economico hopi importante pa e proximo 10 añanan na Aruba. E plan aki a wordo desaroya despues di haci hopi investigacion conhuntamento cu Ports of Amsterdam cu ta yudando APA ya pa añas caba, asina e mandatario a trece dilanti.
Minister Oduber a splica cu APA lo bay enfoka riba 4 pilar, lo bay enfoca den e terminal di carga na Barcadera. Lo bay sigui enfoca riba e turismo crusero, riba real estate cu ta e desaroyo di Portcity y tambe r pilar martimo. Minister a menciona cu aña 2019 tabata un di e miho añanan pa barco crusero caminda a registra 832 mil turista crusero. Ta bay enfoca tambe mas riba e sector maritime cu tambe ta genera basta entrada pa APA.
E proyecto di Port City ta canando bon y ta den su fase final pa por cuminsa, ya a sinta cu DIP caba y e cooperacion ta bayendo bon. E proyecto di “Port City” tin un inversion di 500 miyon dollar cu ta wordo financia pa sector priva. E proyecto aki sigur lo bay crea oportunidadnan nobo, lo bay crea cuponan di trabou y lo bay trece mas placa pa e caha di Gobierno. Minister Oduber a expresa cu segun e modelo economiconan, e proyecto aki lo bay contribui na 4% di Aruba su GDP ora e proyecto cuminsa.
Minister Oduber a menciona cu den e Masterplan a repasa tur e inversionnan cu mester tuma lugar e proximo añanan pa por desaroya un turismo crusero duradero y sostenibel. Ta bay percura pa enfoca riba e 4 pilarnan cu ta Terminal di Carga – Turismo Crusero – Real Estate – Martimo. Di e manera aki lo percura pa APA genera e entradanan pa yega bek e nivel di aña 2019. Aña 2019 tabata e mihor aña den historia di APA caminda ela genera mas di 36 miyon florin. Despues di esaki na aña 2020 mundo a conoce e pandemia y esaki sigur a afecta e entradanan di APA drasticamente mirando cu e turismo crusero a cay por completo, e mandatario ta expresa. Minister Oduber a sigui bisa cu segun e proyeccionnan ta te apenas na aña 2024 Aruba lo yega bek na e nivelnan di e turismo crusero di aña 2019. Por lo general segun e Masterplan APA lo yega na nivel di aña 2019 cu tabata e mihor aña di APA na aña 2023, asina minister Oduber a trece dilanti.
Finalmente Minister Oduber ta gradici gerencia di APA y Ports of Amsterdam pa entrega un tremendo Masterplan hopi bon hinca den otro cu ta bay hunga un rol hopi grandi den futuro desaroyonan economico pa Aruba.


text:
Kralendijk – Fundashon Mariadal ta pidi su pashèntnan i su bishitantenan pa bisti un tapaboka ora ku nan bin hòspital òf Kas di Kuido. Esaki pasobra na nos islanan ruman nos ta mira ku e situashon di COVID por kambia rápidamente. Si bo no tin un tapaboka huntu ku bo, bo por haña unu na nos resepshon òf serka un empleado di siguridat. Nos ta supliká bishitantenan ku tin keho pa bin bèk ora nan no tin keho mas. Na entrada ketu bai nos ta puntra si bo tin keho i si resientemente bo a biaha pa eksterior.
E areglonan pa bishita na Kas di Kuido, Sentebibu i Special Care no ta kambia.
Kas di Kuido
Orario di bishita: 10.30 – 20.00 or. Maksimalmente 2 bishitante pa kada habitante, por fabor maksimalmente 1 habitante kada biaha.
Sentebibu i Special Care
Maksimalmente 2 bishitante na mes momentu pa kada pashènt.
Orario di bishita pa Special Care: 12.00 – 13.00 or i 18.00 – 19.00 or.
Orario di bishita pa Sentebibu: 11.30 – 13.00 or i 18.30 – 20.00 or.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Kaso di tiramentu.
KOMUNIKADO DI PRENSA 319 /2022
21 yüni 2022
Kaso di tiramentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 21 di yüni 2022 alrededor di 03.35’or, Sentral di Polis a risibí notifikashon di un
kaso di tiramentu ku a tuma lugá den Zapotekenweg.
Na yegada di e unidat polisial, el a hasi un investigashon preliminar na e sítio i a tuma nota
ku deskonosínan a pasa i lòs diferente tiru riba algun apartamentu na e adrès ariba
menshoná.
Polis a konstatá alrededor di 22 perforashon di bala i algun kashi di bala bentá abou.
Investigashon den e kaso aki ta kontinuá.


text: Diadomingo atardi a drenta informe di un pelea andando na Santo Largo, mesora a dirigi patruyanan na e sitio. Na yegada di e patruya a bin compronde cu e pelea lo a caba pero un hende herida a keda atras eynan. E victima herida a declara cu ela ser agredi pa 4 persona y nan tur a drenta auto y a bay. Ela duna descripcion di e auto cu e number pa asina polis por logra localisa e auto. Mientras a solicita ambulans pa e victima. Polisnan a localisa e auto na Pos Chikito y a logra detene un di e agresornan. Ambulans a presenta na Santo Largo pa atende cu e victima.


text:
KRALENDIJK- E empleadonan di Fundashon Cas Boneriano (FCB) tin un CAO nobo, después ku gerensia di FCB i AFBW a haña otro den un acuerdo, stipulando e kondishonnan di trabo upa e periodo di awor 2022 te nan fin di aña 2024.
Cherrel Kwidama, presidente di e sindikato i Ben Oleana, direktor di FCB a dirigí palabra kon e proseso a kana i kiko ta nifiká traha den bon harmonia ku otro.
Ehèmpel
Oleana a enfatisá ku trahadó ta nifiká hopi p’e, i pa e motibu ei e ta semper habri pa skucha nan i duna di su banda na nan bienestar. Kwidama di su banda a bisa ku e lo tabata ke pa tin mas doño di trabou ku ta pensa manera e direktor di FCB, ku e ta konsiderá di ta un ehèmpel pa otronan.
AFBW e aña aki ta di fiesta tambe, ya ku e sindikato a keda lantá 55 aña pasá.


text:
BIRMANIA – Un potente teremoto di magnitud 6.8 cu a sacudi diaranson e centro di Birmania, a provoca por lomenos tres morto y daño na varios di e famoso pagodanan di Bagan, e gran sitio turistico di e pais, autoridadnan local a anuncia.
Un mucha di 7 aña y un adolescente di 15 a murid en e regio di Magway, unda a sosode e teremoto violento, e ministerio di informacion Birmano a anuncia.
Y un homber di 22 aña di edad, a resulta morto pa derumbe di un cas den e localidad chikito di Pakokku, den e mesun region, segun Han Zan Win, diputado di e Parlamento regional a declara na AFP, kende tabata den e zona mas afecta pa e teremoto.
Un turista Spaño a resulta levemente herida ora cu el a sufri un caida despues cu el a bishita Bagan, polis Birmano a precisa.
“Un sesenta pagoda a resulta daña, algun seriamente, na Bagan,” e luga arkeologico mas celebre di e pais, su responsabel, Aung Kyaw a indica.
E teremoto, di un magnitud di 6.8, segun e instituto Mericano di Geologia, a produci den oranan di atardi, o sea, riba e final di e hornada na Birmania, ora cu a acudi na e luga, un cantidd di turista pa observa e bahamento di solo riba e pagodanan.
Su epicentro a wordo localida na Chauk, un ciudad chikito di e region di Magway den centro di e pais, ubica mas of menos 30 kilometer for di Bagan. E hipocentro a wordo detecta 84 kilometer di profundidad.
E teremoto a haci cu e edificionan su Rangun a tembla, cual ta e capital economico Birmano y a sinti’e inclusive den e capital Tailandes, Bangkok y tambe na Calcuta (India) y na Bangladesh.
Fuente: NTN24


text:
Specificaties
- Auteur:
- Uitgever:Rubinstein Publishing BV
- ISBN:9789047628705
- Bindwijze:Hardback
- Afmetingen:20,9 x 21,1 x 1,1 cm
- Gewicht:328 gram
- Aantal Pagina's:56
- Druk:1e
- Publicatiedatum:mei 2021
Bon dia Goedemorgen
Omschrijving
Izaline Calister ta kanta kantikanan pa mucha. Ademas ela laga tradusf kada un na hulandes. E buki aki ta kontené tantu e CD komo e letra di kada kantika na dos idioma pa uni tur por kanta huntu i disfrutá. E kantikanan ta inkluf: Stul di Rit, Oloshi Kèns, Luna ku Solo, Baka Pintá i 19 kantika konosf mas. Hopi prèt! 'Bon dia goeiemorgen' is een bonte verzameling kinderliedjes van Curaçao, Aruba en Bonaire. Zangeres Izaline Calister koos 23 favoriete liedjes en zong ze afwisselend in haar moedertaal Papiaments en het Nederlands. In dit boek met bijbehorende cd de teksten in beide talen, zodat iedereen mee kan zingen. Of het nou een feest van herkenning is of een nieuwe ontdekking: dit is een heerlijk liedjesboek voor iedereen!


text:
Sosial
Ata bo chèns pa kumpra BMW di Tupac pa 1.7 mion dòler
E BMW den kual Tupac Shakur a keda likida na 1996 den kayanan di Las Vegas ta riba benta. ‘Celebrity Cars Las Vegas’ ta desea 1.7 mion dòler pa e famoso vehikulo.
E rapper i aktor di 25 aña tabata sinta huntu ku doño di un kas diskero Suge Knight dia 7 di Sèptèmber 1996 den e BMW, na momentu ku deskonosinan aserka na lusnan di trafiko i los diferente bala. Tupak, konosi pa
This content is exclusive for members
Register or login to unlock this article
Sosial
Promé ‘Trumpet Challenge 2022’ djarason dia 22 di yuni den Sambil
WILLEMSTAD – Por fin e dia ta yegando pa Kòrsou konosé su promé trumpet challege 2022. Esaki lo tuma lugá djarason awor dia 22 di yüni den Sambil pa 7 or di anochi.
Despues di vários luna di preparashon bou di direkshon di Hector Sampson, e trompetistanan aki ta kla pa laga pueblo di Kòrsou disfrutá di nan músika.
Manera ta konosí, Fundashon WESU a bin ta trata riba e parti di formashon musikal i organisá na desèmber último, e promé Trombone Challenge ku tabata un éksito total.
Awor ta toka turno na trompetistanan pa nan tin nan Trumpet Challenge i despues di vários luna di preparashon intensivo, djarason awor dia 22 di yüni, Pueblo di Kòrsou por bai disfrutá grátis di nan presentashon.
E evento lo tuma lugá riba e stage grandi skùin dilanti Victoria Secret den Sambil. E evento lo kuminsá eksaktamente 7 pm i ta algun kansion nan lo bai presentá. P’esei un apelashon ta na tur hende ku ta interesá pa wak nan, pa nan tei presente den Sambil djarason awor.
Sosial
AMAK ta partisipá dos gran baluarte di farandula ku a bai laga nos
WILLEMSTAD – Djamars anochi a drenta e notisia tristu ku e konosido Patrick Janzen a bai laga nos i den oranan di mardugá djarason 9 di yüni 2022, e pianista, kompositor i areglista Eddy Mar a bai sosegá.
Patrick Janzen
Pa lokual ku ta trata e personahe di Patrick Janzen, nos a komprondé ku el a fayesé na un edat di 53 aña na su kas, despues di tabata hospitalisá pa algun dia.
Patrick a bai laga nos na un edat relativamente hóben i durante su trayektoria den farándula, e tabata envolví den diferente aktividat farandulero tantu aki na Kòrsou komo na Ulanda.
Patrick a inisiá ku su negoshi i pone lus i harma stage pa diferente aktividat i seguidamente ela formalisá su aktividatnan ku lantamentu di Ola ku ta nifiká Organisashon pa Lanta Ambiente.
Patrick tabata pone zonido i meks pa diferente agrupashon musikal i un di su éksitonan grandi tabata lantamentu di e Agrupashon Musikal No Game, ku a kosechá hopi popularidat i hasta a konkista e titulo di Rei di Tumba ku Reinir Lijfrock komo kantante na 2006.
Último tempunan aki, Patrick a lanta un grupo musikal di Bachata i tabata tin intenshon tambe pa lanta un grupo di Kòmbèk i formalisá regreso di No Game. Lamentablemente e no por a logra realisá tur su soñonan
Eddy Mar
Pa loke ta trata fayesimentu di Eddy Mar, AMAK por menshoná ku e tabata hopi aktivo tantu komo músiko, pero tambe durante mas ku 10 aña komo dosente di e proyekto di Formashon Musikal den Bario.
Eddy Mar tabata forma parti di diferente agrupashon musikal i esnan ku sigur el a kosecha hopi éksito kune tabata e agrupashonnan musikal Dynamics i BESS ku tabata un agrupashon musikal ku e i defuntu Mr. Babalu tabata dirigí musikalmente.
Eddy Mar durante último tempu ku a pasa tabata sufri di kebrante di salu i den oranan di mardugá di djarason el a bin fayesé.
Direktiva di AMAK ta ekspresá su sentido de pésame na famianan di Patrick Janzen i Eddy Mar. Ku nan alma sosegá na pas.
Sosial
HOPI INTERES PA KURSO DI HISTORIA DI MUZIK DI KORSOU ORGANISA PA CCC
Willemstad – Durante e periodo di 7 di febrüari te ku 16 di mei 2022 Sentro Kultural Kòrsou a organisá otro interesante Kurso Historia di Muzik di Kòrsou den su Sentro situá na Emmastad, kua tabata na enkargo di e konosido músiko Henri (Harry) Moen.
Den e kurso aki a trata desaroyo di muzik tradishonal di Kòrsou di e époka entre 1863 i 2000. Entre otro e kursantenan ta siña rekonosé ritmonan tradishonal i konhuntonan musikal, tambe nan ta sera konosi ku kompositor i otro desaroyonan den muzik di Kòrsou. Huntu ku esaki tambe nan ta haña un bista di aspektonan sosial i ekonómiko ku tin relashon ku e desaroyo.
E kurso un biaha mas tabata un èksito total na opinion di e kursantenan ku a yena un bashí na informashon tokante nos muzik. E forma úniko di duna lès di señor Harry Moen i su splikashon al kaso, kla i konsiso a mantené un entusiasmo kontínuo serka e kursantenan.
Djaluna 16 di mei ultimo e kursantenan presente a risibí nan sertifikado for di man di señor Harry Moen i señor Henri Cornelia, Presidente di Fundashon Sentro Kultural Kòrsou. Esnan ku a kalifiká pa nan sertifikado ta: Valentina Cijntje-Engelhardt, Alton Gordon, Rose-Marie Heije, Frensel Malacia, Isolda Mansana, Aronnette Martis, Jacqueline Nicia, Elvin Rijke, Lidwina Rodriguez, Aemilius Palm, John Scheidelaar i Glenda Sluis
Sentro Kultural Kòrsou ta felisitá tur e partisipantenan i nan dosente ku èksito di e kurso. For di aña 2012 un total di 176 kursante, di ken 67 penshonado, a risibí nan sertifikado di partisipashon na e kurso.
Daily Nobo
Segun resultado di outopsia: Ta indiká ku Jayland Walker a keda perforá ku por lo ménos 60 tiru di bala di 8 polis
Repúblika Dominikana a ku sifra rekòrt di turista na luna di yüni
Minister di salubridat na Inglatera: Ta pronostiká un oumento drástiko di britanikonan ku lo keda hospitalisá relashoná ku Covid-19
Na Chicago durante e desfile di 4 th of Yuly: Hòmber a basha bala den multitut lagando un saldo di 6 morto i 24 herido
Na Brazil: Kardinal Cláudio Hummes bon amigu di Papa Fransisco a fayesé
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal23 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
SUISA — Riba dianan 10 i 11 di mart próksimo lo tin dos wega di eksibishon na Hapon entre un selekshon di beisbòl di Tur-Strea oropeo i e selekshon nashonal Hapones. E partidonan ku a keda yama Global Baseball Match lo tuma luga den Tokyo Dome na Hapon. E selekshon di Tur-Strea oropeo ta konta ku un kantidat di pelotero Hulandes. Entre e peloteronan aki tin di Korsou: Andruw Jones, Yurendell de Caster, Curt Smith, Dashenko Ricardo, Shairon Martis i Diegomar Markwell.
Roster di e selekshon di Tur-Strea oropeo ku a keda somete:


text: Diabierna atardi a drenta informe di un accidente hit & run na Sabana Liber, mesora a dirigi un patruya na e sitio. Na yegada di e patruya a bin compronde cu aki ta trata di un accidente cu 3 vehiculo envolvi unda e autor di e accidente aki esta un Hyundai Tucson blanco a ocasiona e accidente aki a bandona e sitio. Polis a compronde cu e auto cu a huy a bay para na un cas no mucho leu for di e sitio di accidente ora polis a bay na e adres a bin haya e auto kibra y a haya e chauffeur burachi. Mesora a detene e chauffeur pa a core auto burachi ocasiona accidente y bandona e sitio di accidente. Afortunadamente ningun hende a resulta herida.


text:
ORANJESTAD – Diabierna mainta Minister di Finansa y Cultura Sra. Xiomara Maduro a ricibi un grupo di mucha di Kids@Work Camp hunto cu nan dos leidsternan den sala di conferencia di prensa di gobierno. Minister Xiomara Maduro a yama e muchanan un bon bini y a duna un splicacion riba e trabao di gobierno, como tambe a duna informacion di e edificio di bestuurskantoor. E muchanan tabata tin oportunidad pa haci pregunta, manera ta e caso ora di conferencia di prensa. E muchanan a puntra entre otro con un persona por bira minister, si e mandatario ta encanta cu bestia, cual ta e scolnan na unda minister a studia y tambe cu nos bishitantenan ta bini Aruba pa vacacion ta pasobra nos pais ta uno felis.
Despues Minister Xiomara Maduro a pasa hunto cu e muchanan pa nan sera conoci cu bestuurskantoor y Cocolishi. Den sala den conseho di minister e muchanan a sera conoci cu ministernanUrsell Arends, Dangui Oduber, Endy Croes, Glenbert Croes y Rocco Tjon. Minister President Evelyn Wever-Croes y Minister Geoffrey Wever no por tabata presente pa motibo di otro compromiso. Cada mandatario tabata tin e oportunidad di presenta nan mes y duna un splicacion riba nan trabao y cual ta nan responsabilidadnan di tur dia. Asina e muchanan a siña un tiki mas con gobierno di nos pais ta funciona. E muchanan a keda masha encanta. Pa minister Xiomara Maduro semper ta un placer pa ricibi bishita di nos muchanan na Bestuurskantoor y al final a gradici e muchanan hunto cu nan dos leidsternan pa e bishita na bestuurskantoor.


text:
Dialuna e minister-presidentnan di Aruba, Corsou y St. Maarten hunto cu Secretario di Estado, Alexandra van Huffelen a reuni cu e sindicatonan. Despues di e reunion aki e sindicatonan a vocifera di no ta contento cu e resultado y ta sinti cu a bende nan un ‘luchtkasteel’.
Den ora di atardi e mandatarionan hunto cu Secretario di Estado a tene un rueda di prensa, unda cu minister-president mr. Evelyn Wever-Croes a expresa cu van Huffelen a informa su persona cu por cuminsa traha den kita e recorte. Pero tin algun rekisitonan y Aruba ta bay cumpli cu nan. Esey a pone cu el a bay parlamento splicando e rekisitonan ya cu dos di nan ta mishi cu nan. Despues di esey el a duna un conferencia riba e puntonan.
Segun e mandatario, Secretario di Estado a tuma contacto cu su persona diabierna despues di e reunion di Ministerraad pa informa cu el a logra convence cu su coleganan pa Aruba por cuminsa kita e recorte di salario. E mandatario sigui splica cu el a bisa esey na varios ocasion, pero e sindicatonan kier por escrito cu nan ta haya e placa. Wever-Croes a expresa di no por haci esey aworaki pa motibo cu ainda Aruba ta depende ainda prome di CFT y tin di warda kico ta bin di eynan, e di dos ta parlamento. El a duna un ehempel cu si acaso na parlamento no acepta e condicion, e ora ey tin un otro situacion. P’esey el a sigura cu Gobierno di Aruba ta haci su maximo esfuerso pa cumpli cu e rekisitonan.
Aruba ta den un situacion diferente compara Corsou y St. Maarten. E ta haya cu esaki ta e unico y caminda mas lihe pa aumenta e poder di compra di e hendenan. Esey ta e motibo cu a scoge p’e caminda aki.
Secretario di Estado a bisa cu diferente pais a bisa cu nan deseo ta pa kita e recorte di salario. Nan ta den combersacion riba e topico aki desde februari. Hulanda a expresa cu nan ta sostene esey, specialmente cu ta den un situacion cu tin inflacion den henter mundo. El a scucha e puntonan di e sindicatonan tambe. Hulanda a informa pa haci esey door di algun rekisito, pero diabierna awo nan lo trata esey den Ministerraad.
Pa mas lesa TREMPAN.COM.


text:
Aruba
Aruba invita pa evento Caribbean Pinks All Out na Corsou
Jacky Circuits Corsou a hinca e vento di Pinks All Out, cu ta para pa competencia di auto na Merca. Pero na Corsou a dicidi di pon’e den un bachi diferente.
John Anthony, Relacionista Publico di Pinks All Out cu tambe lo honra un coredo di drag di hopi aña, den persona di Frank Brandao. Pa esaki a invita auto- y brommernan di Aruba, autonan for di Merca y Puerto Rico, como tambe di Corsou mes.
Anthony a sigui bisa cu dia 30 di juni nan lo organisa un autoshow den Punda, den e asina yama Punda Vibes, ya cu diahuebs anochi, normalmente tin un anochi di ambiente den Punda. E anochi aki e autonan lo ta staciona na diferente luga den Punda. Dia prome, dos y tres ta dia cu lo tin Speed.
Dia prome ta dia cu e autonan ta bay test y tune, nan lo preparanan mes pa dia 2 y 3 di juli. Dia 2 di juli ta Dia di Bandera di Corsou y dia 3 ta bira e di dos dia. E dos dianan aki ta dianan di tempo chikito, es decir temponan di 6 seconde, coriendo un cuart mile aya na Corsou. Esaki ta un evento grandi cu nan tin pendiente, unda cu despues di cinco aña mas o menos lo tin un evento grandi cu vehiculonan di afo.
Pa un relato mas amplio, lesa TREMPAN.


text:
Esposo, rumannan y demas famia di nos difunto stima,
Jean Ardley Baiz
kier a gradici tur persona cu di un of otro manera a mustra atencion durante despedida di nos Ardley stima.
Boso palabranan a consola nos,
Boso apoyo a fortifica nos,
Y boso amor a sostene nos.
Un danki special ta bay na Dr. Joaquin van Trigt pa tur e añanan di cuido, na Dr. Casseres, Y.; wondconsulent Sra. Onaya Tromp, y na Aurora Funeral Home pa su excelente servicio brinda, y na tur esnan cu a duna sosten na e famia den e momentonan mas dificil.


text:
Diahuebs anochi, e Copa Don Elias Mansur 2019 a inicia den stadion Guillermo Prospero Trinidad na Dakota. Prome cu e partido entre RCA y Nacional a inicia cu un ceremonia di apertura unda a duna homenahe na nos baluarte den futbol, Sr. Edwin Dirksz como tambe Famia Mansur cu pa 21 anja ta patrosina e CDEM. Presidente di RCA, Sr. Ditto Acosta a hiba palabra unda e la repasa e trayectoria impresionante di e miembro di honor di R.C.A. Sr. Edwin Dirksz cu sigur tabata e mas grandi cu Aruba a yega di conoce como futbolista, pero tambe como entrenador di futbol. Edwin tambe a practica deporte di Judo y tawata un gran cabayista. Na mesun momento RCA como e organisador di e Copa Don Elias Mansur a reconoco e balor di famia Mansur cu pa decadanan ta patrocina R.C.A. y pa 21 aña a kere den e torneo di futbol cu semper a fungi como un pre-campeonato.
Presidente ASU, Sr. Gerald Franca a gradeci Serge Mansur pa su gran aporte, pero tambe a elogia q.e.p.d. Sr. Don Elias Mansur mirando cu e tawata un persona cu a coopera masha hopi cu deporte en general na Aruba.
E prome saca di bala a wordo efectua pa bisanieto di Sr. Edwin Dirksz, Ki-Jean Ras y hunto cu Serge Mansur. Presente tambe tawata hungadornan di INRO cu ta companjeronan di Sr. Edwin Dirksz.
E mesun anochi tawatin dos partido di Poule A, unda R.C.A. ta vence Nacional 4 pa 1 y Urataka Center Man of the Match tawata Ronald Gomez. Caravel ta empata cu Dakota 2-2 y na penalties Caravel ta gana 4-3, aki UC Man of the Match a resulta Kenrick Dania.
Diabierna anochi a continua cu Poule B, La Fama ta cai venci 3-0 contra di Britannia. U.C. Man of the Match tawata Owen van der Wijde y Brasil jrs ta perde 2-0 cu Bubali unda Antonio Lopez tawata Man of the Match.
Diasabra anochi tur wega ta cancela pa motibo di e situacion cu coriente. Diadomingo ta bira e dia grandi cu mas di 300 hende den stadion. La Fama y Brasil jrs. ta empata 2-2 y na penalties La Fama ta gana 4-1. U.C. Man of the Match a bira e Keeper di La Fama Gilbert Bautista. Britannia ta bolbe vence den gran forma, e biaha aki contra Bubali 2-0. U.C. Man of the Match a resulta Francis van der Linden di Britannia kende tambe a haya un infracshon lamentabel. Organisashon tricolor ta desea Francis pronto recuperashon.
Dialuna anochi tawata e Gran Clasico di Aruba unda R.C.A. ta gana Dakota 2-0 cu dos gol Ronald Gomez kende ta bolbe sali Urataka Center Man of the Match.
Diamars anochi den un wega masha interesante Nacional ta gana Caravel 2-1 y Man of the Match ta bira Deibis Olivares, kende a score un gol y duna un asistencia.
Fin di siman venidero lo ta grandisimo, diahuebs anochi pa 7or RCA vs Caravel, sigi pa Dakota vs Nacional. Den e poule aki niun team ta elimina y niun team a clasifica ainda pa semi-final. Diabierna tambe lo tin wega unda pa 7or La Fama lo topa Bubali y e ganador lo clasifica. Pa 9or Brasil jrs cu ta elimina vs Britannia cu ya caba a clasifica. Diasabra anochi lo continua cu e 2 weganan di semi-final. Diadomingo e programa ta extenso cuminsando 5:30 cu Inter vs Roma den 45plus. Pa 6:30 dames RCA vs Selecshon di Aruba. Pa 8or di anochi e gran final Copa Don Elias Mansur 2019.


text:
Divi Resorts a duna un pre-bista di e temporada di Fin di Aña, cu su tradicional evento den Alhambra Ballroom. E ballroom a keda hopi festivo cu e mesanan elegantemente decora, unda Divi a demostra su excelencia culinario cu hopi delicioso hors d’oeuvres, cu a wordo prepara pa e ekipo culinario extendi di Divi. Na mesun momento e invitadonan a disfruta di e entretenimento en bibo y musica bailabel.
Presente tabata e Ekipo Ehecutivo como tambe hopi otro trahando pa e cinco propiedadnan di Divi riba e isla, esta Divi Aruba All Inclusive, Tamarijn Aruba All Inclusive, Divi Village Golf & Beach Resort, Divi Dutch Village y Divi Aruba Phoenix Beach Resort. Divi su Ekipo di Bankete y Evento ta cla pa cualkier reto, introduciendo e luganan grandi y chikito pa e fiestanan fabuloso y individualisa di Fin di Aña, bruid y evento corporativo.


text:
Den luna di augustus 2020 Cosecha a celebra nan 5 aña aniversario y pa esey mes como celebracion a lansa un campaña diahuebs dia 24 di september 2020. Mirando e situacion actual di Covid-19 unda cu nos tur no por ta hunto manera norma,l e campaña aki ta uno cu sigur por participa sin preocupación. Cosecha ta busca e “IT product” y e focus di e campaña aki ta pa asina stimula nos artista y artesano pa por bin cu un producto artesanal unico y autentico. Na unda nan por diseña y traha riba un producto innovativo, y naturalmente “challenge” nan mes. Claro si bo no ta un artista of artesano pero si un persona creativo, esaki ta bo oportunidad pa bo tambe por mustra bo talento.
Por pensa riba por ehempel ceramica, acesorio, lampi, piesanan pa decoracion, productonan innovativo pa sea e ser masculino of femenino y mas. E idea ta pa por traha riba un pieza na cas mes. Principalmente den e temporada aki no mester lubida con importante creatividad ta den nos bida diario.
E REKESITONAN PA PARTICIPA TA LO SIGUIENTE:
- Mester ta original y no tin e SEYO nacional di artesania ainda
- Mester ta inspira door di Aruba su naturalesa, storianan, historia y cultura
- Mester ta acompaña pa un storia di e inspiracion y e concepto di e producto
- Mester ta traha na man of cu tools simpel of machinnan cu por wordo opera na man
- Tin un bon acabado
- Tin un balor comercial
- Por wordo replica
- Mester por domina e material cu e producto ta traha di dje
- Mester tin un WOW factor
Ta importante pa menciona cu pa e campaña aki no por uza: kwihi, cocolishi y matanan protegi.
Participantenan tin te cu dia 16 di november pa por entrega un producto y lo bay tin workshops pa e participantenan durante e periodo di october y november.
Pa participa mester haci registracion via e link aki: http://www.arubacosecha.com/it-challenge cu por haya riba e website di Cosecha y tambe riba nan Facebook page. Dia 20 di november lo saca e ganador y lo ricibi un photoshoot special, promocion nacional y internacional, un special “display” den tienda di Cosecha, SEYO di artesania y Cosecha lo cumpra un coleccion exclusivo di e ganador. Ta saca un ganador memey di tur participante, pero participando ya bo ta un ganador door di kere den bo mes y stimula bo mes pa por yega na un producto final. Tuma e temporada aki cu nos ta mas na cas como un empuhe pa bo por traha riba bo “IT product” y distrai bo mes pa ta mas creativo, inspira y participa na e grandioso campaña aki. Un yamada na un y tur cu tin un idea pa participa na e campaña innovativo aki na unda tin e oportunidad pa diseña, craft y reta bo mes.


text:
KRALENDIJK- Bonaire Lawn Tennis Association (BLTA), tabatin e honor pa presentá e ‘Grand Slam champion and former world # 1’, Jacco Eltingh, ku ta na Boneiru aktualmente.
Nan tabatin un enkuentro kaminda a topa diferente hóben ku ta aktivo ku tènis na Boneiru. Tantu Alexander Nonnekes, ku tambe ta hopi konisí den mundo di tenis, i Jacco Eltingh a dal bala i risibí hopi informashon balioso pa nan kontinuashon den e deporte di tènis.
Grupo di persona ku ta biba ku e mundu di tènis tabata presente pa tuma nota di e profeshonalnan di tènis na Boneiru. Por komprondé ku nan a papia ku entre otro gobièrnu tokante e deporte di tènis na Boneiru.


text: Diahuebs madruga a drenta informe di un accidente panort di Ritz Carlton, mesora a dirigi un patruya na e sitio. Na yegada di e patruya a bin constata cu aki ta trata di un accidente unda cu e chauffeur di un Hyundai Genesis coriendo auto bao influencia direccion pabao cu velocidad halto a slip riba e caminda bay banda robez di e caminda, baha caminda y ranca un palo di lus completo. Afortunadamente e chauffeur a sali illeso pero como cu e lo tabata bao influencia a detene hib’e warda di polis na Santa Cruz pa test e.


text:
Nos ta den e temporada di mas dushi di aña, e temporada cu den seno familiar ta celebra nacemento di niño Hesus cu ta trece e spirito di Pasco y Fin di Aña. Den e dianan aki nos ta reflexiona riba tur locual cu a tuma luga den 2021 y crea perspectiva y metanan nobo pa e aña venidero yena cu positivismo.
2021 tabata un aña basta ‘activo’ pa nos isla den diferente aspecto, tabatin y ainda tin e crisis di salud / covid cu ta manehando, pero den e aña aki tambe Aruba tabatin su eleccion electoral cual a duna inicio na un periodo di Gobernacion nobo.
2022 ta e aña marca como e aña di recuperacion, esaki kiermen cu hopi esfuerso y trabou duro cu ya a desplega den 2021, lo sigui cu ne pa logra e meta pa Aruba para bek riba propio pia y para mas stabiel financieramente. Cu un vision realistico a base di estudionan y a traves di consulta cu expertonan, lo percura pa hunto hiba nos Pais y ciudadanonan dilanti.
Como Prome Minister di Aruba y den nomber di Gobierno di Aruba, mi ta desea un y tur Bon Pasco y Feliz Aña 2022 yena cu hopi bendicion, paz, harmonia y cu tur meta y deseonan wordo cumpli. Ban cuida nos mes, ban cuida nos famia y ban celebra responsabel, pa asina nos por pasa dushi dianan di fin di aña.
Un otro Pasco nos ta celebra. Kico ta e berdadero significacion di Pasco?
Un momento pa nos refleciona y prepara nos curason pa e yegada di nos niño Hesus,
Ta significa pa nos stima otro, yuda otro y pordona otro, pa nos tolera nos diferencianan y haci esfuerso pa compronde otro mas, pa evita maldad y haci esfuerso pa coregi nos mes y pa nos ta un miho version pa cu otro!
Nos Maestro Divino Hesus a educa nos cu cada ser humano ta yiu di Dios y cu e forsa di su palabranan di nos Tata Creador, nos sea inspira cu sabiduria pa nos supera nos retonan di bida di tur dia y yena cu FE firme, pa asina logra un bida y destino den harmonia cu berdad y felicidad.
E temporada aki, un temporada bunita pero alavez yena cu sentimientonan, famianan cu ta den tristesa y dolor, mi kier a expresa cu bo no ta bo so, Dios semper ta cu bo!
P’esey e Pasco aki laga nos brasa cu amor y paz nos yiunan, nos muchanan, nos rumannan, nos primo y primanan, nos grandinan y nietonan.
Laga nos actua e palabra di nos Divino Maestro Hesus y di nos Tata Creador pa pordona otro y mira padilanti y no patras, pa dianan miho cu awe y ayera.
Pa un futuro cu oportunidad, progreso y felicidad den cada hogar di henter nos pueblo di Aruba”.


text:
Category: POLITICA
Minister Glenbert Croes: Mi lo no ta apropia pa duna un reaccion of comentario tanten cu e caso principal no word atendi
Manera ta conoci Corte a dicidi den su veredicto provisional di suspende decisionnan tuma den mi funcion como minister en conexion cu DIMAS. veredicto aki a conduci na hopi…
BISHITA DI CONSUL MERICANO PA CERA CONOCI CU GOBIERNO DI ARUBA
ORANJESTAD — Siman pasa tabata di bishita na Aruba, Consul General Mericano na Corsou, señora Margy Bond, cu a bin pa cera conoci cu Gobierno di Aruba. Consul Bond a wordo…
UNANIMAMENTE PARLAMENTO A APROBA PRESUPUESTO DI RAAD VAN ADVIES
Despues cu Parlamento a aproba Presupuesto di Pais Aruba, a keda ainda algun presupuesto chikito pa aproba. Diahuebs a trata e presupuesto di Raad van Advies pa 2022. Raad van…
DESDE CU ARUBA TA TRAHANDO CU LANDSPAKKET NO A HAYA E TIPO DI PROBLEMANAN MANERA CU COHO TA PRESCRIBI “Cu esaki, Aruba a demostra cu nos por traha cu e landspakketsin un COHO mes
Rijkswet Caribisch Orgaan voor Hervorming en Ontwikkeling(COHO) ta e ley di consenso cu ta e palabracionnan cu ta wordo haci si acaso e paisnan no cumpli cu e Landspakket. E…
Prome Minister Evelyn Wever-Croes: PARLAMENTONAN DI REINO LO REUNI PROXIMAMENTE NA SINT MAARTEN RIBA E TEMA DI COHO Y RAFT
Dialuna mainta, durante Conferencia di Prensa di Gobierno di Aruba, Prome Minister Evelyn Wever-Croes a elabora riba e leynan di consenso pa Aruba, esta e Rijkswet Aruba Financiel Toezicht….
Prome Minister Evelyn Wever-Croes: DESDE CU ARUBA TA TRAHANDO CU LANDSPAKKET NO A HAYA E TIPO DI PROBLEMANAN MANERA CU COHO TA PRESCRIBI “Cu esaki, Aruba a demostra cu nos por traha cu e landspakket sin un COHO mes
Rijkswet Caribisch Orgaan voor Hervorming en Ontwikkeling (COHO) ta e ley di consenso cu ta e palabracionnan cu ta wordo haci si acaso e paisnan no cumpli cu…
GOBIERNO A PIDI REUNION CU SIP PA TRATA TEMA DI LIBERTAD DI PRENSA NA ARUBA
“Pa por logra husticia na tur dos banda, mescos cu libertad di prensa y democracia ta exigi, ta hopi importante pa tin tur dos banda di e medaya” ORANJESTAD…
Minister Ursell Arends ta presenta e Raad van Commissarissen di Arubus N.V.
Diaranson 13 di April 2022, Minister di Transporte, sr. Ursell Arends a tene un reunion cu miembronan di Raad van Commissarissen nobo di Arubus N.V. Den un ambiente ameno…
Minister Geoffrey Wever ta duna splicacion pakico prijs di Gasolin, Diesel y Kerosin ta fluctua.
Diamars ultimo durante rueda di prensa Minister di Asuntonan Economico, Comunicacion y Desaroyo Sostenibel, mr. Geoffrey Wever a duna un splicacion amplio dicon Prijs di Gasoline, Diesel y Kerosin…
Misha Raymond cu mocion pa aumenta e cantidad di trahadonan social na scolnan aproba unanimamente.
Misha Raymond, Parlamentario y lider di Fraccion Raiz, ta urgi gobierno a expande e team di cuido cu mas trahadonan social na scolnan, un mocion cu aprobacion unanime den e…


text:
UPDATE TIRAMENTU / ASESINATO:
Bosero di Kuerpo Polisial ta konfirma pa STREALUZ NEWS ku un persona a perde su bida den e tiramentu di awe marduga. Segun investigashon preliminar, tur kos a inisia riba Moontjiweg kaminda tabata tin un persekushon ku interkambio di bala.
Den esaki, un otro vehikulo ku deskonosinan aden lo a los varios tiru riba e Volkswagen Passaat blanku. Den e Volkswagen Passaat blanku, maneha pa “Gado” Basilia, lo tabata tin e homber shofur, un dama I tambe 4 menor di edat. Probablemente e otro vehikulo enbolbi den e tiramentu a sigi persigi nan te riba Helmin Wiels Bulevard kaminda ku aki e Volkswagen Passaat a bin dal den vangrail.
Den e vehikulo ku 6 okupante, un total di 4 persona a resulta herida, di kual e homber shofur konosi komo “Gado” a hanja varios herida di bala. E dama okupante tambe a hanja herida di bala I a keda transporta ku urgensia pa poliklinika di Sehos, pero mas lat e informashon tristu a drenta ku e la perde su bida a konsekuensia di e heridanan di bala. E viktima ta Janisairah Jano, nase na Ulanda 01 di Mart 1989.
Dos otro menor di edat, entre nan unu di 5 anja a risibi bala tambe. Unu a hanja herida di bala na pia I su situashon ta stabil, mientras ku e otro a hanja herida di bala na kabes I man I su situashon ta di atenshon. E otro menor di edat a sali ileso den e kaso aki.
Den e vehikulo Volkswagen Passaat blanku a konfiska un arma di kandela den serkania di e shofur. Sinembargo Bosero di Polis no por konfirma si e arma aki tambe a ser usa den e tiramentu.
Polisnan ta trahando kaba riba sierto pistanan relashona ku e tiramentu aki I ta suplika kualkier persona ku tin informashon pa pasa esaki mesora na 917 of e linja anonimo 108.
Di parti di STREALUZ NEWS forsa na famia di e defuntu I ku su alma sosega na pas.
(Tene kuenta ku imagennan grafiko) Fuente Strealuz
KOMUNIKADO DI KUERPO POLISIAL KÒRSOU: 3 yanüari 2016
Tiramentu ku morto.
Djadumingu 3 di yanüari alrededor di 00.45’or, Sentral di Polis a dirigí algun unidat di Rio Canario i Otrabanda pa Helmin Magno Wiels Bulevar na altura di Moontjeweg, pa un kaso di tiramentu. For di investigashon preliminar a sali na kla ku probablemente tabatin un persekushon entre dos vehíkulo ku a kuminsa riba Moontjeweg.
Durante di e persekushon aki, okupantenan di un vehíkulo lo mester a los varios tiru dirigí riba un outo di famia. Riba Helmin Magno Wiels Bulevar e outo di famia den kual tabatin 6 okupante, di kual un pareha i 4 menor di edat, a bin dal kontra di vangrail i para. Tantu e hòmber, shòfur di e vehíkulo komo e dama i 2 menor di edat, a risibí heridanan di bala i a keda transporta ku urgensia pa poliklinika pa risibí tratamentu médiko.
Dos otro menor a sali ileso for di e insidente aki. Alrededro di mitar di 6 di mainta a drenta notisia na Sentral di Polis ku e dama okupante Janishairah Jano nase na Hulanda dia promé di mart 1989 a bin fayesé a konsekuensha di e heridanan ku el a sufri.
Den e outo, polis a bin topa un arma di kandela ku a keda konfiská. Investigashon den e kaso aki ta kontinuá. Polis ta supliká tur persona ku por tin informashon tokante di e kaso aki, pa tuma kontakto ku polis na 917 of e liña anonimo 108.
Source: 721 news Janishairah Jano awordu asesina i tres otro hende awordu herida ku bala.


text:
Prome siman di test RECIP IV. E testnan cu a tuma lugar riba planta RECIP IV den siman di 9 pa 15 di mei na WEB, a bay segun plan y sin ningun interupcion! A haci diferente test riba diesel (LFO) pa cada set di motor conhunto cu e sistemanan auxiliar. E siguiente testnan ta planea pa tuma lugar entre 17 y 22 di mei. E testnan aki lo tuma lugar riba e sistema di Heavy Fuel Oil (HFO). Manera a comunica anteriormente, WEB lo tuma tur precaucion y coordina e trabou di tal forma pa evita cualkier incidente of interupcion di coriente. Si tur e testnan aki resulta exitosamente, lo pasa pa e fase final di “Trial & Perfromance Test Run”.
Esaki ta encera cu e RECIP IV completo lo bay den servicio pa 8 dia. Durante e periodo aki e lo mester comproba di ta opera segun tur parametonan prescribi. E “Trial & Perfromance Test Run” ta planea pa tuma lugar entre dialuna 23 di mei y diamars 31 di mei proximo. E testnan ta necesario pa por pone e planta nobo RECIP IV den operacion, como reemplaso di e unidadnan di vapor antiguo. RECIP IV tin un capacidad di produccion total di 102 MW y ta planea pa bay den servicio na fin di mei 2022. Cu RECIP IV den operacion WEB lo reduci e consumo di HFO (20-25%), reduci emision di CO2 y percura pa un suministro mas confiabel. Tur esaki ta pas di WEB su vision di ta mas limpi, mas berde y liber di HFO.


text:
WILLEMSTAD – Konmemorashon 30 mei 1969 a kuminsá na Post 5, na PWFC. E mainta a konta ku presenisa di Presidente di Parlamento sra. Charetti America-Francisca, Parlamentarionan sra. Corinne Djaoen-Genero, sr. Wendell Mercelina, sr. Elvin Gerard, Promé-Minister sr. Gilmar Pisas, Minister di ESKD sr. Sithree van Heydoorn I Minister di Salubridat Públiko sra. Dorothy Pietersz – Janga.
E e seremonia solem representantenan di trahadó a hiba palabra I a entrega un karta ku petishon na Promé-Minister Pisas relashoná ku e situashon di nos refineria..
Despues a bishitá santana na Sta. Maria, sanatan na Kwartier i na e momumento na Berg Altena kaminda den kompania di famianan a pone un krans na honor di esnan ku a bringa den e lucha di 30 mei 1969.


text:
Jefferson Davis
Jefferson Davis (Christian County, (Kentucky), 3 di yüni 1808 - New Orleans, 6 di desember 1889), tabata u politiko i militar merikano. Durante Guera Sivil Merikano e tabata e prome i uniko presidente di e Estadonan Konfederá di Merka di 1861 te 1865.
Jefferson tabata e yu mas yong dje famia Davis ku a emigrá for di Wales. E famia Davis a biba na Louisiana i Mississippi. Jefferson ku su ruman muhé Mary a bai Wilkinson Academy. Jefferson a sigui despues skol katoliko na Saint Rose Priory i na aña 1818 ela bai College na Washington djeí ela bai United States Military Academy (West Point). Jefferson a kasa 17 juni 1835 ku Sarah Knox Taylor ku a fayesé 3 luna despues 15 di september 1835.


text:
Den pasado a sinta na mesa cu minister pa haya solucion pa EPI. Sheila Tromp-Lazo, presidente di SIMAR a splica cu poco a ser haci. Simar a haci propuesta na minister y e minister a bin bek cu el a ofrece taakuren na docente. A bis’e tambe cu en principio ora cu pone un docente haci trabao, bo no ta pone un manager na trabao, bo ta reconoce toch cu e trabao merece un di tres persona. No ta compronde dicon e minister no ta bin cu e di tres manager, ciendo cu tin un unit cu tin tres manager caba. Ta pone cierto taakuren pa un persona. Esey ta nifica tambe cu e managernan tambe tin cu bay draai extra oranan pa e persona aki. Ora cu hinca e persona aki den taakuren, ta sak’e for di veld pa e haci e trabao eynan. Ken ta e persona cu ta bay haci su funcion den veld. Tur eseynan ta cosnan cu e managernan a pidi.
Agregando algun punto, Tromp-Lazo a splica cu e e managernan kier un di tres manager. Si e di tres manager aki bin, nan ta dispuesto pa traha, nan sa cu esaki kiermen cu e ta encera ora cu nan tin cu bay werk in e di tres persona. Nan no tin problema cu esaki, nan kier cuminsa ora cu tin un di tres manager pa sigui carga e unidad, segun Tromp-Lazo.
E parti di e structura di EPI, a puntra Tromp, pa splica kico a pasa cu e desaroyonan cu no a yuda pa e scol bay dilanti.
Ora cu nan a cuminsa diseña e scol, a bin cu un structura. El a encera cu tabata tin un algemeen directie y tabata tin pa cada unidad, tres manager. Despues cu aña, esaki a cambia, caminda cu el a bin un solo director, pero el a keda cu tres managernan pa cada unit. E añanan ta sigui bin y ta sigui desaroya. Diripiente EPI a haya atrobe tres persona den directie y tabata tin algun unitmanager cu personanan a bay cu pensioen y no a vul aan esaki.
E ora ta bisa cu e organograam di EPI a cuminsa tambe cu e mester por consisti di tanto docente, di tanto alumno. Cada unidad mester haci esaki su taakomschrijving di cada persona. Tur esaki ainda ta onduidelijk. Ta bin cu un cambio riba e scol, pero no ta informa e personanan cu ta den e scol, kico e cambio ta precisamente, kico bo kier logra cu e scol, pero mientras tanto, ta laga e personanan aki gewoon keda draai den incertidumbre. Nan no sa si nan ta manager reconoci, nan no sa si eigenlijk nan ta leidinggevende, cual minister a reconoce cu nan ta asina awo. Nan tin hopi mas alumno cu normal ta e proceso ora el a cuminsa. Awor aki tin tres persona den directie. Nan kier sa precies con nan funcion ta y con nan ta bay eherce esaki. Tur esakinan ta e cosnan cu no ta duidelijk pa e personanan. Ora e scol a cuminsa, nan a cuminsa cu un taak omschrijving, pa e unit managernan. Na caminda nan a cambia esaki. Biniendo cu e functiehuis ta bin otro taakomschrijving, E personanan aki ta trahando sin sa precies kico ta nan tarea. Nan a traha hopi aña den e funcion ey, sin haya gratificacion, sin haya toelage y esey ta loke tabata buscando, segun presidente di Simar.


text:
Diabierna pa 10’or mainta den Corte di Husticia e homber J.Tromp cu for di Mei 2016 ta cera despues cu...Read more
Aki ta sigui un resumen di Corte di Prome Instancia riba dia 7 di Ocktober 2016. Pa 8'or di mainta...Read more
Aki ta sigui un resumen di e casonan den Corte di Prome Instancia pa dia 6 di October 2016. Pa...Read more
Dialuna 17 October Hof lo ta na Aruba den Corte superior unda lo bay trata un caso caminda 21 Maart...Read more
Siman atras den Corte den Promer Instancia a dicta sentencia den e caso penal contra e hobennan E.L. di 17...Read more
Aki ta sigui casonan den Corte di Prome Instancia riba dia 23 di September 2016. Pa 8'or y 15 di...Read more
Aki ta sigui un resumen di e casonan den Corte di Prome Instancia pa dia 16 di September 2016. Pa...Read more
Diabierna 9 September 2016 den Corte di prome instancia a tuma luga e caso di tiramento cu morto pafo di...Read more
Aki ta sigui un resumen di casonan den Corte di Prome Instancia pa dia 9 di September 2016. Pa 8'or...Read more
Aki ta sigui un resumen di e casonan den Corte di Prome Instancia pa dia 6 di October 2016. Pa...Read more
E homber Venezolano G.B.B., su consenshi a remorde den corte. Despues di cada rato ta para riba cu e no...Read more
Aki ta sigui un resumen di e casonan den Corte di Prome Instancia riba dia 1 di September 2016. Pa...Read more
Aki ta sigui un resumen di casonan den Corte di Prome Instancia riba dia 26 Augustus 2016. Pa 8'or y...Read more
Aki ta sigui un resumen di casonan den Corte di Prome Instancia pa dia 25 di Augustus 2016. Pa 8'or...Read more